**ΚΕΦΑΛΑΙΟ Α'**

**Άρθρο 1 - ΕΠΩNΥΜΙΑ ΚΑΙ ΕΔΡΑ**

1.1 Ιδρύεται μη κερδοσκοπικό, μη κυβερνητικό, πρωτοβάθμιο Αθλητικό Σωματείο με την επωνυμία \*\*\*\*\* και έδρα την πόλη ΥΥΥΥΥΥ του νομού ΧΧΧΧΧ.

1.2 Ο τίτλος του σωματείου αναγράφεται με λατινικούς χαρακτήρες ως ΖΖΖΖΖ.

1.3 Στη συνέχεια του παρόντος καταστατικού το σωματείο \*\*\*\*\* θα αναφέρεται απλά ως «το σωματείο».

**Άρθρο 2 - ΣΚΟΠΟΙ**

Σκοποί του σωματείου είναι:

2.1 Η συστηματική καλλιέργεια και η ανάπτυξη των δυνατοτήτων των αθλητών του για την συμμετοχή τους σε αεραθλητικούς αγώνες

2.2 Να καταστήσει γνωστή με κάθε μέσο την σπουδαιότητα του αεραθλητισμού, με σκοπό την δημιουργία αεροπορικής συνείδησης και της διάδοσης του αεροπορικού πνεύματος, ιδίως προς την νεολαία.

2.3 Να κατευθύνει τα νέα και άπειρα μέλη και τους αθλητές του στην ασφαλή πτήση οιουδήποτε αεραθλητικού μέσου, τόσο από την θεωρητική πλευρά όσο και από την πλευρά της εφαρμογής.

2.4 Να συμβάλλει δια των μελών και αθλητών του, από κοινού μετά της πολιτείας, στην προστασία του εθνικού πλούτου, της ανθρώπινης ζωής, της εθνικής κληρονομιάς.

2.5 Να συνεργάζεται με την Γενική Γραμματεία Πολιτικής Προστασίας για την αντιμετώπιση εκτάκτων αναγκών αρμοδιότητας της.

2.6 Να κινήσει το ενδιαφέρον των αρμοδίων προϊσταμένων αρχών να υποστηρίξουν το σωματείο για την επίτευξη των σκοπών του, με την παροχή ηθικής ή και υλικής βοήθειας.

2.7 Να αναπτύξει την επικοινωνία και την σύσφιξη των δεσμών μεταξύ των μελών και των αθλητών του σωματείου με κάθε πρόσφορο τρόπο που οδηγεί στην κοινωνική, επαγγελματική, ηθική και υλική αλληλεγγύη.

2.8 Να συνάψει και να διατηρήσει φιλικές σχέσεις με τα άλλα Ελληνικά Αεραθλητικά σωματεία, καθώς και άλλους παιδαγωγικούς, μορφωτικούς και πνευματικούς συλλόγους.

2.9 Να συμμετέχει ενεργά στην κοινωνική, οικονομική, πνευματική, και μορφωτική ζωή της χώρας.

2.10 Να υποστηρίζει και να καλλιεργεί τις αρχές του εθελοντισμού γενικώς και στα πλαίσια αυτά να δημιουργεί Τράπεζα Αίματος εφόσον κρίνεται αναγκαίο.

2.10 Να υποστηρίζει τους σκοπούς της ΕΛ.A.O.

2.11 Τα αεραθλήματα που καλλιεργούνται από το σωματείο είναι τα εξής .

ΑΕΡΟΜΟΝΤΕΛΙΣΜΟΣ

ΑΕΡΟΣΤΑΤΙΣΜΟΣ

ΑΙΩΡΟΠΤΕΡΙΣΜΟΣ

ΑΛΕΞΙΠΤΩΤΙΣΜΟΣ

ΑΛΕΞΙΠΤΩΤΟ ΠΛΑΓΙΑΣ

ΑΝΕΜΟΠΟΡΙΑ

ΓΕΝΙΚΗ ΑΕΡΟΠΟΡΙΑ

ΕΛΙΚΟΠΤΕΡΑ

ΥΠΕΡΕΛΑΦΡΑ

Είναι όμως δυνατόν στο μέλλον να καλλιεργηθούν και άλλα αεραθλήματα που υπάγονται στην αρμοδιότητα της Διεθνούς Αεροναυτικής Ομοσπονδίας (FAI).

**Άρθρο 3 - ΑΡΜΟΔΙΟΤΗΤΕΣ**

Το σωματείο :

3.1 Το σωματείο έχει ως κυρία περιοχή δράσης τον Νομό ΧΧΧΧΧ όπου και δημιουργούνται οι προϋποθέσεις άσκησης αεραθλητικών δραστηριοτήτων. Είναι όμως δυνατόν οι δραστηριότητες αυτές να πραγματοποιούνται και εκτός της κυρίας περιοχής δράσης, εφόσον συντρέχουν λόγοι και το Δ.Σ. λάβει σχετική απόφαση.

3.2 Συνεργάζεται με τα Ελληνικά αεραθλητικά σωματεία, και μετά από άδεια τoυ αρμόδιου φορέα μπορεί να συνεργάζεται και με ξένα συναφή σωματεία.

3.3 Συγκεντρώνει σχετικές τεχνικές ή άλλες πληροφορίες από τις αεραθλητικές δραστηριότητες στην χώρα ή στο εξωτερικό, και τις διαθέτει σε κάθε ενδιαφερόμενο.

3.4 Εκπονεί ειδικούς κανονισμούς αγώνων για εσωτερική χρήση και οργανώνει εσωτερικούς αγώνες.

3.5 Με σχετική έγκριση της ΕΛ.Α.Ο οργανώνει Περιφερειακούς Αγώνες ή Διασυλλογικούς

3.6 Καταγράφει επιτυχείς επιδόσεις των αθλητών του και απονέμει σχετικά διακριτικά.

**Άρθρο 4 - ΜΕΣΑ**

Μέσα για την επίτευξη των σκοπών του σωματείου είναι:

4.1 Η οργάνωση αγώνων, εκθέσεων, εκδηλώσεων, εορτών και επιδείξεων αεραθλημάτων.

4.2 Η οργάνωση τεχνικών σεμιναρίων, και σχετικών ομιλιών στα εντευκτήρια του σωματείου ή σε σχολεία, εκπαιδευτικά ιδρύματα, ομάδες προσκόπων, παιδαγωγικούς, μορφωτικούς και πνευματικούς συλλόγους.

4.3 Η έκδοση εντύπων (γραπτών ή ηλεκτρονικών) περιοδικών, βιβλίων, φυλλαδίων και εν γένει εντύπων ή άλλων επικοινωνιακών μέσων (ταινιών βίντεο, προγραμμάτων ηλεκτρονικών υπολογιστών κ.λ.π.), και η δημοσίευση τεχνικών θεμάτων και άρθρων που απορρέουν από τα άρθρα "ΣΚΟΠΟΙ" και "ΑΡΜΟΔΙΟΤΗΤΕΣ" του παρόντος.

4.4 Η ενημέρωση των μελών και των αθλητών του Σωματείου σε θέματα αεραθλητισμού.

4.5 Η λειτουργία και συντήρηση εντευκτηρίων και αεραθλητικών κέντρων για χρήση από τα μέλη ή και τους αθλητές του Σωματείου.

4.6 Η απασχόληση ή η πρόσληψη αμισθί ή με αμοιβή, προπονητών, εκπαιδευτών, εργατών ή βοηθητικού προσωπικού κλπ για την υλοποίηση των αποφάσεων του Δ.Σ ή της Γ.Σ.

4.7 Για τις αθλητικές δραστηριότητες του σωματείου με απόφαση του Δ.Σ. συγκροτείται Αθλητικό Τμήμα. Η λειτουργία του Αθλητικού Τμήματος, η εποπτεία του και η σχέση των αθλητών με το σωματείο καθορίζονται με εσωτερικό κανονισμό λειτουργίας, που εκδίδει το Δ.Σ.

4.8 Κάθε άλλη πρόσφορη, κατά την κρίση της Γ.Σ. ή του Δ.Σ., για την επίτευξη των σκοπών του Σωματείου δραστηριότητα.

**Άρθρο 5 - ΥΠΟΧΡΕΩΣΕΙΣ – ΔΙΚΑΙΩΜΑΤΑ**

5.1 Τα δικαιώματα και οι υποχρεώσεις του σωματείου, σύμφωνα με την  ισχύουσα νομοθεσία, καθώς και τα θέματα οργάνωσης και λειτουργίας τους  ορίζονται από το καταστατικό του σωματείου και από τους εσωτερικούς κανονισμούς λειτουργίας όπως αυτοί ισχύουν, ψηφίζονται και τροποποιούνται με αποφάσεις του Δ.Σ. ή της Γ.Σ. εφόσον προβλέπεται.

5.2 Το σωματείο, για τις προσφερόμενες υπηρεσίες εκμάθησης των  αεραθλημάτων που καλλιεργεί, δύναται, με απόφαση της Γ.Σ. και σε συνδυασμό με τον εσωτερικό κανονισμό λειτουργίας του κάθε αθλήματος, να ορίζει – ενεργοποιεί κατά τη διακριτική του ευχέρεια και ύστερα από σχετική πρόβλεψη του κανονισμού λειτουργίας, αναλόγως με την οικονομική του κατάσταση, αντίστοιχο αντίτιμο της σχετικής υπηρεσίας για την  κάλυψη των λειτουργικών του αναγκών. Στην περίπτωση αυτή το σωματείο έχει  τις υποχρεώσεις που προβλέπονται από τις διατάξεις της παρ. 3 του όρθρου 2  του Κώδικα Βιβλίων και Στοιχείων (π.δ. 186/1992). Η διάταξη του πρώτου  εδαφίου της παρούσας παραγράφου δεν έχει εφαρμογή στους αθλητές των  αγωνιστικών ομάδων του σωματείου.

5.3 Απαγορεύεται η συστέγαση του σωματείου, με εμπορική επιχείρηση.

5.4 Δεν επιτρέπεται η συμμετοχή του σωματείου ή αθλητή του, σε αγώνες που  γίνονται στην Ελλάδα ή στο εξωτερικό, αν αυτοί δεν είναι εγκεκριμένοι από  την Ελληνική Αεραθλητική Ομοσπονδία, ή την Διεθνή Αεροναυτική Ομοσπονδία (FAI). Η παρούσα διάταξη δεν ισχύει για τοπικούς αγώνες.

**ΚΕΦΑΛΑΙΟ Β'**

**Άρθρο 6 - ΜΕΛΗ**

6.1 Καθένας και καθεμία που συγκεντρώνει τις νόμιμες προϋποθέσεις όπως ορίζει το άρθρο 2 του Ν. 2725/99, έχει δικαίωμα να εγγραφεί ω μέλος του σωματείου.

6.2 Το σωματείο έχει μία κατηγορία μελών. Τα Τακτικά μέλη. Τα Ιδρυτικά μέλη του σωματείου θεωρούνται και αυτά Τακτικά Μέλη.

6.3 Ο ελάχιστος αριθμός των μελών του σωματείου είναι 20. Δεν υπάρχει περιορισμός στον αριθμό των μελών που δύναται να εγγραφεί στο σωματείο.

**Άρθρο 7 - ΤΑΚΤΙΚΑ ΜΕΛΗ**

7.1 Τακτικά μέλη μπορούν να είναι άτομα που έχουν συμπληρώσει το 18ο έτος της ηλικίας τους

7.2 Το υποψήφιο τακτικό μέλος υποβάλλει στο Δ.Σ. του σωματείουγραπτή αίτηση εγγραφής, η οποία πρέπει να συνοδεύεται από την καταβολή του δικαιώματος εγγραφής Τακτικού μέλους καθώς και συστατική επιστολή από τουλάχιστον άλλα δύο τακτικά μέλη του σωματείου. Η απόφαση του Δ.Σ. για έγκριση ή μη της αίτησης παρέχεται μέσα σε  αποκλειστική προθεσμία εξήντα (60) ημερών.

Δεν απαιτείται η πρόταση της προηγούμενης παραγράφου προκειμένου περί  εγγραφής, ως τακτικών μελών, των αθλητών του σωματείου, εφόσον αυτοί έχουν επιτύχει  πρώτη έως όγδοη νίκη σε ολυμπιακούς αγώνες ή παγκόσμια ή πανευρωπαϊκά  πρωταθλήματα ή αγώνες, πρώτη έως τρίτη νίκη σε μεσογειακούς και σε βαλκανικούς αγώνες  ή πρώτη έως τρίτη νίκη σε πανελλήνιους αγώνες.

Αν παρέλθει άπρακτη η προθεσμία  αυτή, η έγκριση του Δ.Σ. θεωρείται ότι έχει αυτοδικαίως  παρασχεθεί και ο ενδιαφερόμενος έχει εγγραφεί ως μέλος του σωματείου την  εξηκοστή ημέρα μετά την υποβολή της αίτησης. Για την εγγραφή αυτή εκδίδεται  διαπιστωτική πράξη του Προέδρου του Δ.Σ.

Το Δ.Σ. μπορεί με αιτιολογημένη απόφασή του να μην εγκρίνει το αίτημα  εγγραφής ενδιαφερομένου ως μέλους του σωματείου. Κατά της πράξης αυτής ή της  παράλειψης έκδοσης διαπιστωτικής πράξης ο ενδιαφερόμενος έχει το δικαίωμα να  ασκήσει αγωγή στο αρμόδιο Μονομελές Πρωτοδικείο, με την τακτική διαδικασία  είτε για αναγνώριση του δικαιώματος εγγραφής του είτε επιπλέον για την  καταδίκη του σωματείου σε δήλωση βούλησης.

7.3 Σύμφωνα με τις διατάξεις του Ν.2725/99 τα μέλη εκτός από τα ιδρυτικά, μετά την πάροδο έτους από την εγγραφή, αποκτούν το δικαίωμα του εκλέγειν και εκλέγεσθαι (δικαίωμα ψήφου).

**Άρθρο 8 - ΛΟΓΟΙ ΑΡΝΗΣΗΣ ΕΓΓΡΑΦΗΣ ΜΕΛΩΝ**

8.1 Δεν μπορεί να είναι μέλος του σωματείουή μέλος των οργάνων της διοίκησης αυτού ούτε μπορεί να αναλάβει με οποιονδήποτε τρόπο οποιαδήποτε αρμοδιότητα ή έργο, ιδίως σχετικά με την εκπροσώπηση, διοίκηση ή διαχείριση του σωματείου:

8.1.1 Όποιος δεν έχει συμπληρώσει το δέκατο όγδοο (18ο) έτος της ηλικίας του.

8.1.2 Όποιος έχει παραπεμφθεί στο δικαστήριο για κακούργημα με κλητήριο θέσπισμα ή με αμετάκλητο βούλευμα έως ότου εκδοθεί απαλλακτική απόφαση ή έχει καταδικασθεί αμετακλήτως για τέλεση κακουργήματος, καθώς και όποιος έχει καταδικασθεί σε βαθμό πλημμελήματος με αμετάκλητη δικαστική απόφαση που εκδόθηκε την τελευταία δεκαετία, είτε σε ποινή φυλάκισης τουλάχιστον ενός (1) έτους είτε, ανεξάρτητα από το ύψος της ποινής, για τα ποινικά αδικήματα του παρόντος νόμου και ιδίως για αξιόποινη πράξη που τιμωρείται σύμφωνα με το άρθρο 41ΣΤ του Ν.2725/99 όπως σήμερα ισχύει ή για χρήση ή διάθεση ουσιών ή μεθόδων φαρμακοδιέγερσης, κατασκοπεία, κλοπή, υπεξαίρεση, δόλια χρεωκοπία, λαθρεμπορία, φοροδιαφυγή, δωροδοκία, δωροληψία, εμπορία επιρροής μεσάζοντες, παραχάραξη, πλαστογραφία, απιστία, απάτη, εκβίαση, έγκλημα κατά της γενετήσιας ελευθερίας και οικονομικής εκμετάλλευσης της γενετήσιας ζωής, παράβαση του νόμου περί ναρκωτικών, περί όπλων και περί μεσαζόντων.

8.1.3 Όποιος δυνάμει αμετάκλητης δικαστικής απόφασης έχει τιμωρηθεί με τις παρεπόμενες ποινές της αποστέρησης των πολιτικών δικαιωμάτων του και της αποστέρησης θέσεων και αξιωμάτων, για όσο χρονικό διάστημα διαρκούν οι στερήσεις αυτές.

8.1.4 Όποιος έχει τιμωρηθεί κατά τις διατάξεις του άρθρου 130 του Ν.2725/99 όπως ισχύει σήμερα και για όσο χρονικό διάστημα διαρκεί η τιμωρία.

8.1.4 Όποιος έχει διαγραφεί για πειθαρχικό παράπτωμα από το ίδιο ή άλλο Αεραθλητικό Σωματείο και με την προϋπόθεση ότι η ποινή έχει γνωστοποιηθεί στην ΕΛΑΟ, ή έχει ανακληθεί η φίλαθλος ιδιότητά τους από την αρμόδια αθλητική αρχή και για όσο καιρό διαρκεί η ανάκληση αυτή.

8.1.5 Είναι εν ενεργεία αθλητές σε οποιοδήποτε αεράθλημα, σύμφωνα με τα προβλεπόμενα στον Ν.2725/99 και δεν έχουν συμπληρώσει το 35ο έτος της ηλικίας τους.

8.1.6 Αθλητής μπορεί να εγγραφεί ως μέλος σε αθλητικό σωματείο, σύμφωνα με τους όρους και τις προϋποθέσεις του καταστατικού του, ένα (1) τουλάχιστον έτος μετά την τελευταία συμμετοχή του σε επίσημο αθλητικό αγώνα. Επίσημος αθλητικός αγώνας είναι ο αγώνας που διοργανώνεται από την οικεία αθλητική ομοσπονδία ή διεξάγεται με την έγκρισή της. Αυτό δεν ισχύει για όσους αθλητές έχουν συμπληρώσει το 35ο έτος της ηλικίας του και επιθυμούν να είναι παράλληλα και μέλη στο σωματείο.

8.1.7 Έχουν τιμωρηθεί κατά τις διατάξεις του άρθρου 130 του Ν.2725/99, και για όσο χρονικό διάστημα διαρκεί η τιμωρία.

8.1.8 Εμπίπτουν στα κωλύματα που περιγράφονται στις διατάξεις του άρθρου 3 του Ν. 2725/99 όπως σήμερα ισχύει.

8.1.9 Δεν καλύπτει τις γενικές τυπικές απαιτήσεις.

8.2 Πρόσωπο στο οποίο συντρέχει οποιοδήποτε από τα παραπάνω κωλύματα χάνει αυτοδικαίως την ιδιότητα του. Η διαπιστωτική πράξη της έκπτωσης εκδίδεται από το Δ.Σ. του σωματείου, μέσα σε προθεσμία 15 ημερών αφότου έλαβε γνώση. Σε περίπτωση που παρέλθει άπρακτη η προθεσμία αυτή, η διαπιστωτική πράξη εκδίδεται από το αρμόδιο, σύμφωνα με τον ν. 4622/2019 (Α΄ 133), όργανο της Γενικής Γραμματείας Αθλητισμού, μέσα στην ίδια ως άνω προθεσμία. Με την ίδια πράξη κηρύσσονται έκπτωτα από το αξίωμα του μέλους του ΔΣ, τα υπαίτια για την μη έκδοση της ως άνω πράξης, μέλη αυτών τα οποία αντικαθίστανται κατά τις ισχύουσες διατάξεις.

**Άρθρο 9 - ΛΟΓΟΙ ΔΙΑΓΡΑΦΗΣ ΜΕΛΩΝ**

9.1 Μέλος διαγράφεται ύστερα από πρόταση του Δ.Σ και απόφαση της Γ.Σ :

9.1.1 Εάν καταδικαστεί με αμετάκλητη δικαστική απόφαση για πράξη που αναφέρεται στους λόγους του Άρθρου 8 του παρόντος.

9.1.2 Εάν υποπέσει σε πειθαρχικό παράπτωμα που επισύρει την ποινή της διαγραφής όπως αυτά αναφέρονται στο Άρθρο 14 του παρόντος.

9.1.3 Εάν καθυστερήσει να εκπληρώσει τις χρηματικές του υποχρεώσεις προς το σωματείο πέραν των 24 μηνών, από την προβλεπόμενη καταληκτική ημερομηνία καταβολής. Η καθυστέρηση αυτή θεωρείται ως σιωπηρά επιθυμία/αίτηση αποχώρησής του από το σωματείο και όχι πειθαρχικό παράπτωμα.

9.1.4 Εάν ζητήσει οικειοθελώς γραπτώς ή προφορικά την αποχώρησή του

**Άρθρο 10 - ΔΙΚΑΙΩΜΑΤΑ ΚΑΙ ΥΠΟΧΡΕΩΣΕΙΣ ΜΕΛΩΝ**

10.1 Εφ' όσον τηρούν τις υποχρεώσεις τους, τα μέλη δικαιούνται :

10.1.1 Να μετέχουν στις εκδηλώσεις και τις Γενικές Συνελεύσεις του σωματείου και να απολαμβάνουν όλα τα ωφελήματα από τις δραστηριότητές του.

10.1.2 Nα εκφράζουν τις απόψεις τους προς τα διοικητικά όργανα του σωματείου, χωρίς αυτό να συνεπάγεται και την υποχρεωτική αποδοχή τους.

10.2 Τα μέλη οφείλουν :

10.2.1 Να σέβονται και να εφαρμόζουν τις διατάξεις της Νομοθεσίας, το Καταστατικό, τους Εσωτερικούς Κανονισμούς, τις αρχές του σωματείου γενικά καθώς και τις αποφάσεις της Γενικής Συνέλευσης και του Διοικητικού Συμβουλίου.

10.2.2 Να εκπληρώνουν έγκαιρα τις οικονομικές υποχρεώσεις τους προς το σωματείο.

10.2.3 Να καταβάλλουν κάθε προσπάθεια για την επίτευξη των σκοπών του σωματείου και να μετέχουν στις Γενικές Συνελεύσεις του σωματείου.

10.2.4 Να μην αναπτύσσουν πολιτική δραστηριότητα μέσα στα πλαίσια του Σωματείου.

10.2.5 Να τηρούν συμπεριφορά που δεν θίγει την υπόληψη και τα συμφέροντα του σωματείου ή / και των μελών του.

10.3. Περιορισμοί - Διευκρινίσεις.

10.3.1 Η ιδιότητα μέλους δεν μεταβιβάζεται και δεν κληρονομείται.

10.3.2 Δικαίωμα του "εκλέγειν" και "εκλέγεσθαι" στα διοικητικά όργανα του σωματείου έχουν τα τακτικά μέλη, τα οποία έχουν εξοφλήσει όλες τις οικονομικές υποχρεώσεις προς το σωματείο μέχρι και το προηγούμενο οικονομικό έτος.

10.3.3 Το Δ.Σ. μπορεί να επιβάλει κατ' επιλογή σε μέλη ή/και σε αθλητές του, περιορισμό στην χρήση των Αεραθλητικών Κέντρων που έχει στην διάθεσή του το σωματείο, για ορισμένο ή αόριστο χρονικό διάστημα, όταν τελούνται αγώνες, επιδείξεις, εκδηλώσεις, προπονήσεις των αθλητών του σωματείου, προπονήσεις Εθνικής ομάδας κ.λ.π. ή όταν αυτό κρίνεται αναγκαίο για να διασφαλιστεί η ασφάλεια των πτήσεων.

10.3.4 Κάθε τακτικό μέλος καταβάλλοντας τις ετήσιες χρηματικές υποχρεώσεις του λαμβάνει "Δελτίο Μέλους" που έχει θέση αποδεικτικού ταυτότητος μέλους. Η ιδιότητα του μέλους ή το "Δελτίο Μέλους" δεν έχει απαραίτητα την έννοια ότι το μέλος έχει την ικανότητα να πετά οιονδήποτε αεραθλητικό μέσο, ούτε υπονοεί και ταυτόχρονη αθλητική ιδιότητα.

**Άρθρο 11 - ΑΠΟΧΩΡΗΣΗ ΜΕΛΩΝ**

11.1 Τα μέλη έχουν το δικαίωμα να αποχωρήσουν από το σωματείο. Η αποχώρηση πρέπει να γνωστοποιείται γραπτά ή προφορικά πριν την λήξη του οικονομικού έτους και θα ισχύει από το τέλος του.

11.2 Όσοι έπαψαν να είναι μέλη του σωματείου δεν έχουν κανένα δικαίωμα στην περιουσία του, οφείλουν δε να καταβάλουν την εισφορά τους ανάλογα με τον χρόνο που παρέμειναν μέλη.

11.3 Μέλη που αποχώρησαν οικειοθελώς, μπορούν να επανεγγραφούν στο σωματείο ακολουθώντας τις ισχύουσες διαδικασίες καταβάλλοντας δε ταυτόχρονα και το δικαίωμα επανεγγραφής.

**Άρθρο 12 - ΙΔΡΥΤΙΚΑ ΤΑΚΤΙΚΑ ΜΕΛΗ**

12.1 Ιδρυτικά μέλη (ή Ιδρυτές) είναι αυτοί που συνέλαβαν την ιδέα της σύστασης του σωματείου και έχουν συνυπογράψει το ιδρυτικό καταστατικό.

12.2 Τα Ιδρυτικά μέλη είναι Τακτικά μέλη και έχουν τα ίδια δικαιώματα και υποχρεώσεις με τα Τακτικά μέλη.

**Άρθρο 13 - ΣΥΝΔΡΟΜΕΣ / ΧΡΗΜΑΤΙΚΕΣ ΚΑΤΑΒΟΛΕΣ**

13.1 Το ύψος της ετήσιας συνδρομής των μελών ορίζεται από απόφαση του Δ.Σ. Το Δ.Σ. έχει το δικαίωμα να ζητήσει από τα μέλη τακτικές ή έκτακτες εισφορές (επιπλέον της ετήσιας συνδρομής) για την αντιμετώπιση οικονομικών αναγκών .

13.2 Η καταληκτική προθεσμία καταβολής των τακτικών ή εκτάκτων χρηματικών υποχρεώσεων των μελών ορίζεται με αντίστοιχες αποφάσεις του Δ.Σ. Αν δεν υπάρχει ιδιαίτερη απόφαση Δ.Σ. περί προθεσμίας καταβολής των τακτικών χρηματικών υποχρεώσεων των μελών, αυτές πρέπει να καταβληθούν εντός του οικονομικού έτους, του οποίου ο προϋπολογισμός περιλαμβάνει τις προβλεπόμενες εισφορές και έχει εγκριθεί από την Γ.Σ.

13.3 Κάθε είδους τακτική συνδρομή ή εισφορά υπόκειται σε αναθεώρηση, αλλά σε περίπτωση αναθεωρήσεως αυτή ισχύει από το επόμενο οικονομικό έτος.

Το δικαίωμα εγγραφής των τακτικών μελών ορίζεται στο μισό της ετήσιας συνδρομής τους

Το δικαίωμα επανεγγραφής ισούται με το ποσόν του δικαιώματος εγγραφής.

13.4 Παράληψη καταβολής των τακτικών ή εκτάκτων χρηματικών υποχρεώσεων από μέλος περισσότερο από 24 μήνες από την ορισθείσα προθεσμία (όπως αναφέρεται στο εδάφιο 13.2) στοιχειοθετεί λόγο διαγραφής του μέλους. Το μέλος που διεγράφη μόνο για την προαναφερθείσα αιτία δικαιούται να επανεγγραφεί, εφ' όσον καταβάλλει το δικαίωμα επανεγγραφής και όλες τις χρηματικές οφειλές έως την ημέρα της διαγραφής του.

13.5 Το Δ.Σ. μπορεί να απαλλάξει μέλος από τις χρηματικές υποχρεώσεις του για συγκεκριμένο χρονικό διάστημα εφ' όσον συντρέχουν λόγοι όπως στρατιωτική θητεία, σπουδές στο εξωτερικό, σοβαρό λόγο υγείας, κ.λ.π.

13.6 Ταμειακώς ενήμερο είναι το μέλος που έχει εκπληρώσει όλες τις χρηματικές υποχρεώσεις, σύμφωνα με τα προβλεπόμενα στο παρόν καταστατικό χρονικά όρια, ή έχει απαλλαγεί από αυτές με απόφαση του Δ.Σ.

**Άρθρο 14 - ΠΕΙΘΑΡΧΙΚΗ ΔΙΑΔΙΚΑΣΙΑ ΚΑΙ ΚΥΡΩΣΕΙΣ**

14.1. Πειθαρχικά παραπτώματα. Συνιστά πειθαρχικό παράπτωμα για τα μέλη και αθλητές του σωματείου, με πράξη ή παράλειψη:

14.1.1 Κάθε υπαίτια παραβίαση διατάξεων της νομοθεσίας περί Σωματείων ή του Αθλητικού Νόμου

14.1.2 Κάθε παραβίαση του Καταστατικού ή των εσωτερικών κανονισμών ή των αποφάσεων της Γενικής Συνέλευσης ή του Δ.Σ., ή παρεμπόδιση της εφαρμογής τους

14.1.3 Κάθε πράξη ή παράλειψη, αντίθετη προς τους σκοπούς ή τα συμφέροντα του Σωματείου.

14.1.4 Η ανάρμοστη και γενικά ή ασυμβίβαστη προς την ιδιότητα του μέλους ή αθλητή του Σωματείου συμπεριφορά.

14.1.5 Κάθε ενέργεια, που αποβλέπει στη χρησιμοποίηση του σωματείου για πολιτικούς σκοπούς, ή τείνει να εισάγει στο σωματείο διαφοροποιήσεις ή αξιολογήσεις των μελών του με βάση πολιτικά κριτήρια.

14.2 Πειθαρχικές ποινές. Τα παραπτώματα της παραγράφου 14.1 μπορούν να επισύρουν τις εξής πειθαρχικές ποινές:

14.2.1 Γραπτή παρατήρηση,

14.2.2 Γραπτή επίπληξη,

14.2.3 Χρηματικό πρόστιμο, που δεν μπορεί να υπερβαίνει το ισόποσο των δύο ετήσιων συνδρομών

14.2.4 Στέρηση μέρους ή όλων των δικαιωμάτων του μέλους μέχρι 24 μήνες, χωρίς να αναστέλλονται οι υποχρεώσεις του.

14.2.5 Την αvάκληση τoυ τίτλoυ τoυ επιτίμoυ, όταν υπάρχει σπουδαίος λόγος και το αποφασίσει η Γ.Σ.

14.2.6 Διαγραφή / αποβολή από το σωματείο.

14.3. Διευκρινήσεις:

14.3.1 Όλες οι παραπάνω ποινές είναι δυνατό να επιβληθούν και συσσωρευτικά για το ίδιο παράπτωμα.

14.3.2 Όλα τα παραπάνω παραπτώματα μπορούν να επισύρουν μέχρι και την ποινή της διαγραφής.

14.3.4 Μέλος μπορεί να διαγραφεί επίσης σύμφωνα με τα εδάφια 9.1.13 και 13.4 του παρόντος.

14.3.5 Η αποδέσμευση αθλητή από την δύναμη του σωματείου δεν συνιστά ποινή επί πειθαρχικού παραπτώματος.

14.4. Πειθαρχικά όργανα.

14.4.1 Την πειθαρχική εξουσία ασκεί σε πρώτο βαθμό το Διοικητικό Συμβούλιο και σε δεύτερο η Γενική Συνέλευση. Προκειμένου περί μελών του Δ.Σ., ή περί μελών που φέρουν την τιμητική διάκριση του «επίτιμου», την πειθαρχική εξουσία ασκεί η Γενική Συνέλευση.

14.4.2 Οι αποφάσεις του Διοικητικού Συμβουλίου, με τις οποίες επιβάλλεται η ποινή της παρατήρησης, της επίπληξης ή/και του προστίμου, είναι ανέγκλητες.

14.5. Πειθαρχική Διαδικασία.

14.5.1 Όταν το Διοικητικό Συμβούλιο λάβει γνώση για θέμα που εμπίπτει στα πειθαρχικά παραπτώματα που αναφέρονται στο εδάφιο 14.1, εγείρει αυτεπάγγελτα την πειθαρχική διαδικασία για την εξέταση της υποθέσεως.

14.5.2 Πριν από κάθε επιβολή ποινής, το Δ.Σ. καλεί γραπτά το υπό κατηγορία μέλος/αθλητή, για να απολογηθεί γραπτά ή / και προφορικά μέσα σε προθεσμία τριών έως και δέκα ημερών.

14.5.3 Οι περί επιβολής ποινής αποφάσεις των πειθαρχικών οργάνων επιδίδονται στο τιμωρούμενο μέλος/αθλητή εγγράφως. Στις περιπτώσεις επιβολής ποινής στέρησης των δικαιωμάτων και αποβολής του από το σωματείο, το μέλος έχει δικαίωμα να προσβάλει την απόφαση στην αμέσως επόμενη Τακτική Γενική Συνέλευση, με γραπτή δήλωσή του, μέσα σε 15 μέρες από την κοινοποίηση της απόφασης. Μέχρι την συζήτηση της υποθέσεως από την Γ.Σ. ισχύει η ποινή που έχει επιβάλει το Δ.Σ.

14.5.4 Το Δ.Σ. έχει δικαίωμα να παραπέμψει πειθαρχικό θέμα απ' ευθείας στην Γ.Σ. Η Γ.Σ. έχει το δικαίωμα να εξετάσει απ' ευθείας πειθαρχική υπόθεση, εφ' όσον το θέμα αναφέρεται στην ημερήσια διάταξη, είναι δε μόνη αρμόδια για πειθαρχικό παράπτωμα μέλους του Δ.Σ. ή την ανάκληση του τίτλου του «επίτιμου». Η Γ.Σ. καλεί το παραπεμπόμενο μέλος σε απολογία στον τόπο την ημέρα και την ώρα που γίνεται η συνεδρίαση, σύμφωνα με τους λοιπούς όρους της παραγράφου 17.2.1 του παρόντος.

14.5.5 Οι αποφάσεις της Γ.Σ. επί πειθαρχικών ποινών λαμβάνονται με απόλυτη πλειοψηφία των παρόντων.

14.6Επανεισδοχή - Διαδικασία.

Διαγραφέν μέλος είναι δυνατόν να υποβάλει εκ νέου αίτηση εγγραφής, εφ' όσον έπαψαν να ισχύουν οι λόγοι της διαγραφής του, σύμφωνα με τις λοιπές διαδικασίες και προϋποθέσεις του παρόντος.

**Άρθρο 15 - ΤΙΜΗΤΙΚΕΣ ΔΙΑΚΡΙΣΕΙΣ**

15.1 Το Δ.Σ. μπορεί σε εξαιρετικές περιπτώσεις να ανακηρύξει με πλειοψηφία 2/3 ως "Επίτιμα Μέλη" πρόσωπα που έχουν προσφέρει εξαιρετικές υπηρεσίες ή / και υλική ενίσχυση στο σωματείο, ή / και που έχουν καταξιωθεί ως προσωπικότητες στην αεροπορική, αεραθλητική, πνευματική, επαγγελματική, επιστημονική ή και κοινωνική ζωή του τόπου.

15.2 Η Γενική Συνέλευση μπορεί να απονείμει τον τίτλο του "Επίτιμου Πρόεδρου" (ή του Επίτιμου Γραμματέα κ.λπ.) σε μέλη που κατά την θητεία τους στην αντίστοιχη θέση, προσέφεραν εξαιρετικές υπηρεσίες προς το σωματείο.

15.3 Τα Τακτικά μέλη που επιπλέον κατέχουν τον τίτλο του "Επίτιμου" απαλλάσσονται από κάθε χρηματική υποχρέωση, στερούνται του δικαιώματος ψήφου, διατηρούν όμως τα υπόλοιπα δικαιώματα και υποχρεώσεις των Τακτικών μελών.

.

**KΕΦΑΛΑΙΟ Γ'**

**Άρθρο 16 - ΔΙΟΙΚΗΣΗ**

Όργανα Διοίκησης του σωματείου είναι:

16.1 Η Γενική Συνέλευση.

16.2 Το Διοικητικό Συμβούλιο.

16.3 Η Εξελεγκτική Επιτροπή.

**Άρθρο 17 - ΓΕΝΙΚΗ ΣΥΝΕΛΕΥΣΗ**

17.1 Σύνθεση.

Στη Γενική Συνέλευση (Γ.Σ.) του αθλητικού σωματείου έχουν δικαίωμα να παρίστανται και να ψηφίζουν αυτοπροσώπως, απαγορευμένης της δι’ αντιπροσώπου συμμετοχής τους, όλα τα μέλη του σωματείου, εφόσον έχει συμπληρωθεί ένα (1) πλήρες έτος από την ημερομηνία εγγραφής τους και αφού έχουν εκπληρώσει όλες τις ταμειακές τους υποχρεώσεις. Ως ταμειακά ενήμερα μέλη νοούνται αυτά που έχουν εξοφλήσει τις χρηματικές υποχρεώσεις τους (εδάφιο 13.6) ή έχουν απαλλαγεί από αυτές (εδάφιο 13.5).

17.1.1 Αν όλα τα μέλη συναινέσουν εγγράφως σε συγκεκριμένη πρόταση, μπορεί να ληφθεί απόφαση και χωρίς συνέλευση των μελών.

17.2. Δικαίωμα παρουσίας.

Εκτός των τακτικών μελών που αναφέρονται στο προηγούμενο εδάφιο, δικαίωμα να παρίστανται στις Γενικές Συνελεύσεις έχουν:

17.2.1 Τα «μη ταμειακώς ενήμερα» μέλη του σωματείου, όπως και οι κατέχοντες τον τίτλο του επίτιμου, μόνον με δικαίωμα λόγου.Το δικαίωμα της παραμονής των μελών που αναφέρονται στο παρόν εδάφιο επαφίεται αποκλειστικά στην απόφαση του Προέδρου της Γ.Σ.

17.2.2 "Τρίτα" άτομα, συμπεριλαμβανομένων και των αθλητών του σωματείου, που θα προσκληθούν ως παρατηρητές ή για να απαντήσουν σε ερωτήσεις του Σώματος ή παραπεμπόμενα για πειθαρχικό παράπτωμα. Αυτά, δεν μπορούν να παρευρίσκονται στην αίθουσα πριν κληθούν να εισέλθουν ή αφού τους ζητηθεί να αποχωρήσουν. Το δικαίωμα της παραμονής των "τρίτων" όπως αναφέρονται στο παρόν εδάφιο επαφίεται αποκλειστικά στην απόφαση του Προέδρου της Γ.Σ.

17.2.3 Στις Γενικές Συνελεύσεις είναι δυνατόν να είναι παρών και ο νομικός σύμβουλος ή δικηγόρος του Σωματείου για να δώσει εξηγήσεις για ορισμένα θέματα, εφόσον του ζητηθεί.

17.3. Αποβολή από συνεδρίαση της Γ.Σ.

Ο Πρόεδρος της Γ.Σ έχει το δικαίωμα:

17.3.1 Να αποβάλει από την αίθουσα της συνεδρίασης της Γ.Σ. οποιοδήποτε άτομο δεν δικαιούται να παρευρίσκεται σ' αυτή, ή άτομα που ορίζουν τα εδάφια 17.2.1 και 17.2.2 εφ' όσον κατά την αποκλειστική κρίση του, η συμπεριφορά ή η απλή παρουσία του εν λόγω ατόμου διαταράσσει την ομαλή λειτουργία ή την νομιμότητα της συνεδρίασης.

17.3.2 Να φέρει σε ψηφοφορία, άμεσα και εκτός ημερήσιας διατάξεως, θέμα αποβολής από την αίθουσα της συνεδρίασης της Γ.Σ. οποιουδήποτε τακτικού μέλους εφ' όσον κατά την αποκλειστική κρίση του, η συμπεριφορά του εν λόγω μέλους διαταράσσει την ομαλή λειτουργία της συνεδρίασης.

17.4. Απόντες ή κωλυόμενοι.

17.4.1 Απόν ή κωλυόμενο μέλος της Γενικής Συνέλευσης δεν είναι δυνατόν να εκπροσωπηθεί από άλλο μέλος.

**Άρθρο 18 - ΑΡΜΟΔΙΟΤΗΤΕΣ ΓΕΝΙΚΗΣ ΣΥΝΕΛΕΥΣΗΣ**

18.1 Γενικές.

Η Γενική Συνέλευση είναι το ανώτατο όργανο του σωματείου. Αποφασίζει για οποιοδήποτε θέμα, που έχει σχέση με αυτό. Σε καμία περίπτωση δεν μπορεί να παίρνει αποφάσεις που είναι ενάντια στο καταστατικό, τον αθλητικό νόμο ή τον Αστικό Κώδικα.

18.2. Ειδικές.

Ειδικότερα, η Γενική Συνέλευση είναι αρμόδια να αποφασίζει για:

18.2.1 Την έγκριση της ετήσιας έκθεσης πεπραγμένων και του ετήσιου διαχειριστικού απολογισμού και ισολογισμού του Διοικητικού Συμβουλίου,

18.2.2 Την έγκριση της ετήσιας έκθεσης της Εξελεγκτικής Επιτροπής.,

18.2.3 Την απαλλαγή ή όχι του Διοικητικού Συμβουλίου και της Εξελεγκτικής Επιτροπής από κάθε ευθύνη, για πράξεις ή παραλείψεις τους.

18.2.4 Την έγκριση του ετήσιου προγράμματος δράσης και προϋπολογισμού,

18.2.5 Την εκλογή και την ανάκληση των μελών του Διοικητικού Συμβουλίου και της Εξελεγκτικής Επιτροπής,

18.2.6 Τις πειθαρχικές ποινές σε δευτεροβάθμιο επίπεδο,

18.2.7 Την έγκριση, τροποποίηση και κατάργηση των Εσωτερικών Κανονισμών, με τους οποίους ρυθμίζονται θέματα που αφορούν αποκλειστικά την εσωτερική λειτουργία του σωματείου, εφόσον το αρμόδιο προς τούτο Δ.Σ. φέρει το θέμα στην Γ.Σ.

18.2.8 Την αγορά, ή την εκποίηση των ακινήτων και κινητών περιουσιακών στοιχείων του σωματείου.

18.2.9 Την τροποποίηση του Καταστατικού ή/και την μεταβολή του σκοπού.

18.2.10 Την διάλυση του σωματείου.

**Άρθρο 19 - ΣΥΓΚΛΗΣΗ ΓΕΝΙΚΗΣ ΣΥΝΕΛΕΥΣΗΣ**

19.1. Συνεδριάσεις. Οι Γενικές Συνελεύσεις διακρίνονται σε τακτικές και σε έκτακτες.

19.1.1. Η Γενική Συνέλευση συνέρχεται τακτικά μεν μια φορά το χρόνο και ειδικά μέσα στο τετράμηνο Ιανουαρίου - Απριλίου, έκτακτα δε όταν το κρίνει αναγκαίο το Διοικητικό Συμβούλιο ή όταν το ζητήσει γραπτά από τον Πρόεδρο του Διοικητικού Συμβουλίου το 1/5 τουλάχιστον των ταμειακά ενήμερων τακτικών μελών. Στη γραπτή αυτή αίτηση πρέπει να αναφέρονται και τα προς συζήτηση θέματα.

19.1.2 Η τροποποίηση του Καταστατικού ή η διάλυση του σωματείου μπορεί να αναγραφεί ως θέμα Γενικής Συνέλευσης μετά από απόφαση του Δ.Σ. ή εγγράφου αιτήσεως του 1/3 τουλάχιστον των ταμειακά ενήμερων τακτικών μελών προς τον Πρόεδρο του Δ.Σ. Στη γραπτή αυτή αίτηση πρέπει να αναφέρονται οι προτεινόμενες τροποποιήσεις.

19.2. Πρόσκληση.

19.2.1 Η Γενική Συνέλευση συνέρχεται μετά από γραπτή πρόσκληση που υπογράφεται από τον Προέδρο και τον Γεν. Γραμματέα του Δ.Σ., η οποία πρέπει να περιλαμβάνει την ημερομηνία, την ώρα, τον τόπο και τα θέματα της "Ημερήσιας Διάταξης" της συνεδρίασης, καθώς και τα αντίστοιχα της επαναληπτικής. Εφ' όσον περιλαμβάνεται θέμα τροποποίησης του καταστατικού, η πρόσκληση πρέπει να συνοδεύεται από τις προτεινόμενες τροποποιήσεις.

Εάν o Πρόεδρός του Δ.Σ. δεv συγκαλέσει τη Γ.Σ. σε τακτική συνεδρίαση μέχρι και τov Απρίλιο, σε έκτακτη δε μέσα σε 45 μέρες από τη σχετική απόφαση τoυ Δ.Σ. ή τη σχετική αίτηση τoυ ενός πέμπτου (1/5) των μελών, μπορεί να την κάνει ο Αντιπρόεδρος και ο Γ. Γραμματέας,, ή τα αιτούντα μέλη με γραπτή πρόσκλησή τους πρoς τα μέλη του Σωματείου.

19.2.2 Δέκα (10) τουλάχιστον πλήρεις ημέρες πριν από τη  σύγκληση της Γ.Σ., το  Δ.Σ. του σωματείου καταρτίζει και δημοσιεύει κατάλογο των μελών που έχουν δικαίωμα συμμετοχής και ψήφου. Η  δημοσίευση του ανωτέρω καταλόγου πραγματοποιείται με την τοιχοκόλλησή του στον πίνακα ανακοινώσεων ή, σε περίπτωση μη υπάρξεως τέτοιου πίνακα, σε άλλο εμφανές και ελεύθερα προσβάσιμο για τα μέλη σημείο των γραφείων ή των εγκαταστάσεων του σωματείου. Για την ανωτέρω τοιχοκόλληση συντάσσεται έκθεση που υπογράφεται από τον Πρόεδρο και τον Γεν. Γραμματέα του Δ.Σ. Σε περίπτωση που το σωματείο διατηρεί ιστότοπο, η δημοσίευση του καταλόγου γίνεται και με την ηλεκτρονική ανάρτησή του στον οικείο ιστότοπο. Κάθε μέλος του σωματείου έχει δικαίωμα να υποβάλει έγγραφες αντιρρήσεις κατά του καταλόγου, ενώπιον του Δ.Σ., μέσα σε αποκλειστική προθεσμία τριών (3) ημερών από τη δημοσίευσή του. Το Δ.Σ. αποφασίζει οριστικά επί των αντιρρήσεων που υποβλήθηκαν εμπρόθεσμα, το αργότερο έως και δύο (2) πλήρεις εργάσιμες ημέρες πριν από την ορισθείσα ημέρα διεξαγωγής της Γ.Σ. και, σε περίπτωση που οι υποβληθείσες αντιρρήσεις γίνουν δεκτές ως βάσιμες, τροποποιεί αναλόγως τον κατάλογο. Ο τροποποιημένος κατάλογος των μελών που έχουν δικαίωμα συμμετοχής και ψήφου στη Γ.Σ. δημοσιεύεται με τον τρόπο που περιγράφεται πιο πάνω, το αργότερο έως και την προηγούμενη ημέρα της διεξαγωγής της. Μαζί ανακοινώνονται και οι υποψηφιότητες που έχουν υποβληθεί για τα όργανα διοίκησης του σωματείου.

19.2.3 Η πρόσκληση πρέπει να κοινοποιείται στα μέλη με απλή ταχυδρομική επιστολή ή με αποστολή ηλεκτρονικού μηνύματος (email), επτά (7) τουλάχιστον πλήρεις ημέρες πριν από τη προγραμματισμένη συνεδρίαση. Εάν ο Πρόεδρος του Δ.Σ. δεν συγκαλέσει την Γενική Συνέλευση σε τακτική συνεδρίαση μέχρι και το τέλος Απριλίου, σε έκτακτη δε μέσα σε 45 μέρες από τη σχετική απόφαση του Δ.Σ. ή τη σχετική αίτηση του, ανάλογα με την περίπτωση, απαιτούμενου αριθμού των μελών, μπορούν να το κάνουν δύο μέλη του Δ.Σ. ή το 1/4 (ένα τέταρτο) των ταμειακώς ενήμερων μελών, με γραπτή πρόσκλησή τους προς τα μέλη του Σωματείου.

19.2.4 Για τις επαναληπτικές Γενικές Συνελεύσεις δεν χρειάζεται ιδιαίτερη πρόσκληση.

19.3. Ημερήσια διάταξη.

19.3.1 Η ημερήσια διάταξη της Γενικής Συνέλευσης περιλαμβάνει αποκλειστικά και μόνο τα θέματα που καθορίζει η σχετική απόφαση του Διοικητικού Συμβουλίου, ή η σχετική αίτηση του ενός τετάρτου (1/4) των μελών, ανάλογα με την περίπτωση.

19.3.2 Η Γενική Συνέλευση δεν μπορεί να πάρει απόφαση πάνω σε θέματα, που δεν περιέχονται στην ημερήσια διάταξη, μπορεί όμως, εκτός ημερήσιας διάταξης, να δώσει εντολή στο Δ.Σ να συγκαλέσει έκτακτη Γ.Σ..

19.3.3 Δεν χρειάζεται να έχουν περιληφθεί στην ημερήσια διάταξη θέματα όπως α) Οι εκλογές του προεδρείου και της εφορευτικής επιτροπής β) Διαδικαστικά θέματα, και θέματα αποβολής ατόμου από την αίθουσα της Γ.Σ..

19.3.4 Ο πρόεδρος της Γ.Σ. μπορεί να θέσει στο σώμα πρόταση αλλαγής της σειράς συζήτησης των θεμάτων της ημερήσιας διάταξης. Επί της πρότασης του προέδρου αποφασίζει η Γ.Σ. με πλειοψηφία.

19.3.5 Οι αποφάσεις επί των θεμάτων της ημερήσιας διάταξης λαμβάνονται επί των τελικών προτάσεων που θα διαμορφωθούν κατά την συζήτησή τους.

19.3.6Εάν μετά από τρείς διαδοχικές ψηφοφορίες δεν ληφθεί απόφαση, θετική ή αρνητική, επί θέματος της ημερήσιας διάταξης, η συζήτηση του θέματος θεωρείται λήξασα, και το θέμα αυτό για να συζητηθεί σε νέα Γ.Σ., πρέπει να περιληφθεί στην αντίστοιχη πρόσκλησή της.

**Άρθρο 20 - ΛΕΙΤΟΥΡΓΙΑ ΓΕΝΙΚΗΣ ΣΥΝΕΛΕΥΣΗΣ**

20.1 Απαρτία.

20.1.1 Η Γενική Συνέλευση βρίσκεται σε απαρτία, εφ' όσον τα παριστάμενα αυτοπροσώπως και έχοντα δικαίωμα ψήφου μέλη της είναι περισσότερα από το 1/2 των ταμειακά ενήμερων μελών.

20.1.2 Αν δεν υπάρξει απαρτία, η Γενική Συνέλευση συνέρχεται και πάλι στον ίδιο τόπο και την ίδια ώρα εντός οκτώ ημερών, χωρίς να χρειάζεται νέα πρόσκληση, θεωρείται δε ότι βρίσκεται σε απαρτία ανεξάρτητα από τον αριθμό των παρισταμένων μελών της.

20.1.3 Ειδικά για τη λήψη αποφάσεων για την τροποποίηση του Καταστατικού ή τη διάλυση του σωματείου, απαιτείται απαρτία του 1/2 +1 των ταμειακώς εντάξει μελών και εξαιρετική πλειοψηφία 3/4 των παρόντων.

20.1.4 Από την στιγμή που διαπιστωθεί απαρτία, η Γ.Σ. θεωρείται σε απαρτία έως το τέλος της συνεδρίασης.

20.2 Εκλογή Προεδρείου.

20.2.1 Στην αρχή της συνεδρίασης και πριν από κάθε άλλο έργο, η Γενική Συνέλευση εκλέγει, από τα μέλη της το Προεδρείο της, που αποτελείται από τον Πρόεδρο, τον Γραμματέα και δύο μέλη για την Εφορευτική Επιτροπή που θα επιληφθούν των απλών επί των θεμάτων ψηφοφοριών.. Η εκλογή αυτή δεν είναι απαραίτητο να αναφέρεται στην ημερήσια διάταξη. Αν όμως στην ημερήσια διάταξη προβλέπονται αρχαιρεσίες, οι δύο έφοροι θα πλαισιώσουν τον δικαστικό αντιπρόσωπο/πρόεδρο, που ορίζει ο Δικηγορικός σύλλογος της περιοχής. (εδάφιο 20.2.4).

Η εκλογή του Προέδρου της συνεδρίασης γίνεται με ανάταση της χειρός και με απόλυτη πλειοψηφία. Επί πολλών υποψηφίων εφ’ όσον κανείς δεν συγκεντρώνει την απόλυτη πλειοψηφία, εξαιρείται ο λαβών τους λιγότερους ψήφους, και η ψηφοφορία επαναλαμβάνεται έως ότου ένας συγκεντρώσει την απόλυτη πλειοψηφία. Εάν ο υποψήφιος για την θέση του Προέδρου είναι μόνο ένας, αυτός θεωρείται ως εκλεγείς χωρίς άλλη διαδικασία.

20.2.2 Ως Πρόεδρος δεν μπορεί να επιλεγεί μέλος του υπό κρίση Δ.Σ., ή της Ε.Ε. Για την Εφορευτική Επιτροπή δεν μπορούν να επιλεγούν οι υποψήφιοι για τις αρχαιρεσίες του Δ.Σ. ή της Ε.Ε. Σε καμία από τις παραπάνω θέσεις δεν μπορεί να εκλεγεί μέλος που παραπέμπεται για πειθαρχικό έλεγχο.

20.2.3 Ο Πρόεδρος κηρύσσει την έναρξη και τη λήξη των εργασιών της Γ.Σ., διευθύνει τις συζητήσεις και θέτει τα ζητήματα σε ψηφοφορία. Ο Γραμματέας τηρεί τα πρακτικά. Οι Έφοροι εποπτεύουν τις ψηφοφορίες, τη διαλογή των ψήφων και την καταγραφή των αποτελεσμάτων.

20.2.4 Προκειμένου περί αρχαιρεσιών, της Εφορευτικής Επιτροπής προεδρεύει υποχρεωτικά δικαστικός αντιπρόσωπος που ορίζεται από τον Δικηγορικό Σύλλογο της έδρας του σωματείου σύμφωνα με τις προβλέψεις του Αθλητικού Νόμου όπως ισχύει σήμερα. Ο Δικηγορικός Σύλλογος ορίζει τον Πρόεδρο και τον Αναπληρωτή αυτού, μετά από αίτηση που υποβάλει γραπτώς το σωματείο. Σε περίπτωση τροποποίησης του Αθλητικού Νόμου το σωματείο υποχρεωτικά ακολουθεί την οποιαδήποτε πρόβλεψη του Νόμου για το θέμα αυτό.

20.2.5 Μέχρι την εκλογή του Προεδρείου της Γενικής Συνέλευσης, χρέη Προέδρου ασκεί ο Πρόεδρος του ΔΣ

20.2.6 Το Προεδρείο παραλαμβάνει από τον Πρόεδρο του ΔΣ, το μητρώο των μελών, την σφραγίδα και τα αποδεικτικά των συνδρομών για την απρόσκοπτη διεξαγωγή κάθε είδους ψηφοφορίας και αρχαιρεσιών. Τα στοιχεία αυτά προωθούνται στην εφορευτική επιτροπή προκειμένου να διενεργήσει τις αρχαιρεσίες.

20.3. Ψηφοφορίες.

20.3.1 Οι αποφάσεις της Γενικής Συνέλευσης λαμβάνονται με ανάταση του χεριού.

20.3.2 Ειδικά διεξάγεται μυστική ψηφοφορία, με ψηφοδέλτια, για:

α) Την εκλογή του Προέδρου και των υπολοίπων μελών του Διοικητικού Συμβουλίου και της Εξελεγκτικής Επιτροπής,

β) Θέμα εμπιστοσύνης προς το Διοικητικό Συμβούλιο ή/και της Εξελεγκτικής Επιτροπής, Άρση της εμπιστοσύνης σημαίνει ανάκληση των συγκεκριμένων ατόμων από την θέση που κατέχουν.

γ) Την έγκριση της ετήσιας έκθεσης της Εξελεγκτικής Επιτροπής και την απαλλαγή της από κάθε ευθύνη,

δ) Την έγκριση της ετήσιας έκθεσης των πεπραγμένων και του ετήσιου διαχειριστικού απολογισμού του Διοικητικού Συμβουλίου και την απαλλαγή του από κάθε ευθύνη,

ε) Την έγκριση του προγράμματος δράσης και του οικονομικού προϋπολογισμού

στ) Την έγκριση Εσωτερικών Κανονισμών και

ζ) Για προσωπικά θέματα.

20.3.3 Κατ' εξαίρεση και εφ' όσον συμφωνούν όλα τα παριστάμενα μέλη που έχουν δικαίωμα ψήφου, οι ψηφοφορίες για τα θέματα (γ), (δ), (ε) και (στ) μπορούν να γίνουν με ανάταση χεριού.

20.4 Όταν οι συμμετέχοντες στην Γενική Συνέλευση που έχουν δικαίωμα ψήφου, καλούνται να αποφασίσουν για ένα θέμα έχουν τέσσερις επιλογές:

20.4.1 Να συμμετάσχουν στην ψηφοφορία υπερψηφίζοντας το θέμα

20.4.2 Να συμμετάσχουν στην ψηφοφορία καταψηφίζοντας το θέμα

20.4.3 Να συμμετάσχουν στην ψηφοφορία χωρίς να εκδηλώσουν ενδιαφέρον, ούτε υπέρ ούτε κατά του θέματος (να ρίξουν δηλαδή ΛΕΥΚΟ ψηφοδέλτιο, ή να δηλώσουν Παρών).

20.4.4 Να μην συμμετάσχουν στην ψηφοφορία (να απουσιάζουν ή να δηλώσουν "Δεν Ψηφίζω" ή "Απών"). Για την συγκεκριμένη ψηφοφορία τα άτομα αυτά δεν λογίζονται στους «παρόντες»

20.5 Πλειοψηφίες.

20.5.1 Οι αποφάσεις της Γενικής Συνέλευσης λαμβάνονται με απόλυτη πλειοψηφία των παρόντωνκαι νομίμως συμμετεχόντων μελών~~.~~

20.5.2 Κατ' εξαίρεση:

α) Για την εκλογή μελών του Διοικητικού Συμβουλίου και της Εξελεγκτικής Επιτροπής απαιτείται σχετική πλειοψηφία των παρόντων.

β) Για την απόφαση της ανάκλησης μελών του Διοικητικού Συμβουλίου ή της Εξελεγκτικής Επιτροπής, την τροποποίηση του Καταστατικού, ή τη διάλυση του σωματείου απαιτείται πλειοψηφία των 3/4 των παρόντων.

γ) Σε κάθε περίπτωση που ο απαιτούμενος αριθμός ψήφων για τον σχηματισμό πλειοψηφίας δεν είναι ακέραιος, το κλάσμα δεν λαμβάνεται υπ' όψη. Σε περίπτωση ισοψηφίας, γίνονται μέχρι και τρεις διαδοχικές ψηφοφορίες. Σε περίπτωση, που η ισοψηφία παραμένει, συγκαλείται νέα Γενική Συνέλευση, μέσα σε ένα μήνα, για την επίλυση του θέματος.

20.6 Αποτελέσματα αποφάσεων.

Οι αποφάσεις, που λαμβάνονται έγκυρα από τη Γενική Συνέλευση δεσμεύουν όλα τα μέλη, παρόντα ή απόντα ή διαφωνούντα.

20.7 Πρακτικά.

20.7.1 Τα πρακτικά των συνεδριάσεων της Γενικής Συνέλευσης καταχωρούνται στο σχετικό βιβλίο και υπογράφονται από όλα τα μέλη του Προεδρείου της.

20.7.2 Με την λήξη της συνεδρίασης της Γ.Σ. συγκεντρώνονται σε φάκελο το παρουσιολόγιο, οι έγγραφες ενστάσεις, οι επιστολές μελών προς την Γ.Σ., τα έγγραφα που καταθέτει το απολογούμενο Δ.Σ., η έκθεση της Ε.Ε., το πρακτικό της Εφορευτικής Επιτροπής, και τα ψηφοδέλτια. Η διάρκεια φύλαξης αυτού του φακέλου ορίζεται κατ’ ελάχιστον έξ μήνες

20.7.3 Επίσημα αντίγραφα ή αποσπάσματα των πρακτικών εκδίδει ο Πρόεδρος ή ο Γενικός Γραμματέας του σωματείου.

**Άρθρο 21 - ΑΡΧΑΙΡΕΣΙΕΣ ΓΙΑ ΤΟΝ ΠΡΟΕΔΡΟ ΚΑΙ ΤΑ ΜΕΛΗ ΤΟΥ ΔΙΟΙΚΗΤΙΚΟΥ ΣΥΜΒΟΥΛΙΟΥ ΚΑΙ ΜΕΛΗ ΤΗΣ ΕΞΕΛΕΓΚΤΙΚΗΣ ΕΠΙΤΡΟΠΗΣ**

21.1 Χρόνος αρχαιρεσιών

Οι αρχαιρεσίες για την ανάδειξη του Προέδρου και των υπολοίπων μελών του Διοικητικού Συμβουλίου καθώς και των μελών της Εξελεγκτικής Επιτροπής διενεργούνται στην τακτική Γενική Συνέλευση, χωρίς να αποκλείεται η διενέργεια αρχαιρεσιών και σε έκτακτη Γενική Συνέλευση.

21.2. Υποβολή υποψηφιοτήτων

21.2.1 Οι υποψηφιότητες για τις εκλέξιμες θέσεις γνωστοποιούνται τουλάχιστον τρείς (3) ημέρες πριν την έναρξη της ψηφοφορίας, από τους ίδιους τους ενδιαφερόμενους με έγγραφη αίτησή τους.

Ο αριθμός των υποψηφίων από κάθε φύλο πρέπει να είναι τουλάχιστον ίσος με το ένα τρίτο (1/3) του αριθμού των προς εκλογή θέσεων, συνυπολογιζόμενης και αυτής του προέδρου και με την προϋπόθεση ότι στο σωματείο υπάρχουν μέλη και από τα δύο φύλλα που ενδιαφέρονται να θέσουν υποψηφιότητα για τα όργανα διοίκησης του σωματείου. Αν κατά τον υπολογισμό που γίνεται με βάση το προαναφερθέν κλάσμα προκύπτει δεκαδικός αριθμός, αυτός στρογγυλοποιείται στην επόμενη ακέραιη μονάδα

21.2.2 Σε περίπτωση υποβολής ένστασης κατά της εγκυρότητας της υποψηφιότητας, η Εφορευτική Επιτροπή εξετάζει την ένσταση, εισηγείται και η Γ.Σ. αποφασίζει τελικά, εκτός ημερήσιας διάταξης.

21.2.3 Οι υποψήφιοι δεν είναι απαραίτητο να παρευρίσκονται στην Γενική Συνέλευση.

21.2.4 Απαγορεύεται η υποβολή υποψηφιοτήτων σε μορφή συνδυασμών.

21.2.5 Κάθε υποψήφιος, έχει δικαίωμα να παρουσιάσει στην Γ.Σ. γραπτά ή προφορικά, σύντομο βιογραφικό σημείωμά του.

21.2.6 Δενεπιτρέπεται η παράλληλη υποβολή υποψηφιότητας για Πρόεδρο, μέλος του Δ.Σ. και της Ε.Ε.

21.3. Διαδικασία

21.3.1 Οι αρχαιρεσίες για την ανάδειξη του Διοικητικού Συμβουλίου και της Εξελεγκτικής Επιτροπής διεξάγονται με ενιαία ψηφοδέλτια. Τα ψηφοδέλτια διαιρούνται σε τρία επιμέρους τμήματα. Στο πρώτο τμήμα, το οποίο τίθεται στο επάνω μέρος του ψηφοδελτίου, αναγράφονται, με αλφαβητική σειρά, τα ονοματεπώνυμα των υποψηφίων προέδρων. Στο δεύτερο τμήμα, αναγράφονται, επίσης με αλφαβητική σειρά, τα ονοματεπώνυμα των υποψήφιων συμβούλων και στο τρίτο τμήμα, αναγράφονται, επίσης με αλφαβητική σειρά, τα ονοματεπώνυμα των υποψήφιων μελών της Εξελεγκτικής Επιτροπής. Ο εκλογέας ψηφίζει τον υποψήφιο πρόεδρο και τους υποψήφιους σύμβουλους της προτίμησής του με σταυρό που σημειώνει παραπλεύρως του ονοματεπωνύμου τους. Ο εκλογέας σταυροδοτεί με έναν (1) σταυρό τον υποψήφιο πρόεδρο της προτίμησής του και δικαιούται να σταυροδοτήσει υποψήφιους σύμβουλους μέχρι τα δύο τρίτα (2/3) του συνόλου των προς εκλογή θέσεων, συνυπολογιζόμενης και αυτής του προέδρου. Αν κατά τον υπολογισμό των σταυρών προτίμησης προκύπτει δεκαδικός αριθμός, αυτός σε κάθε περίπτωση στρογγυλοποιείται στην επόμενη ακέραιη μονάδα. Το αυτό συμβαίνει και για την εκλογή των μελών της Εξελεγκτικής Επιτροπής.

21.3.2 Τα ψηφοδέλτια εισάγονται σε κάλπη. Δεν είναι υποχρεωτική η χρήση φακέλου

21.4. Ανακήρυξη επιτυχόντων

21.4.1 Η ανακήρυξη των επιτυχόντων γίνεται κατά τη σειρά των σταυρών προτίμησης που συγκέντρωσαν οι  υποψήφιοι με σχετική πλειοψηφία.

21.4.2 Για το Δ.Σ. ανακηρύσσονται έως δύο ως επιλαχόντες - αναπληρωματικοί (εφ΄όσον οι υποψήφιοι είναι περισσότεροι των θέσεων του Δ.Σ.).

21.4.3 Για την Ε.Ε. ανακηρύσσεται ένας ως επιλαχών – αναπληρωματικός (εφ’ όσον οι υποψήφιοι είναι περισσότεροι των θέσεων της επιτροπής).

21.4.4 Υποψήφιος πρόεδρος που κατά την πρώτη ψηφοφορία λαμβάνει ποσοστό ψήφων τουλάχιστον είκοσι πέντε τοις εκατό (25%) των εγκύρων ψηφοδελτίων, εκλέγεται μέλος του Διοικητικού Συμβουλίου, καταλαμβάνοντας τη θέση του υποψήφιου συμβούλου που εκλέγεται έχοντας λάβει τους λιγότερους σταυρούς προτίμησης. Σε περίπτωση ισοψηφίας μεταξύ δύο ή περισσότερων υποψήφιων προέδρων, ο πρόεδρος εκλέγεται με μυστική ψηφοφορία κατά την διάρκεια της πρώτης συνεδρίασης του Δ.Σ. που θα έχει σαν θέμα την σύνθεση σε σώμα.

Στην ψηφοφορία αυτή μετέχουν μόνο οι υποψήφιοι Πρόεδροι και τα λοιπά εκλεγέντα μέλη του Δ.Σ.

21.4.5 Σε περίπτωση ισοψηφίας μεταξύ υποψήφιων συμβούλων, εφόσον πρόκειται για ισοψηφήσαντες που έχουν λάβει τους λιγότερους σταυρούς προτίμησης, η τελική κατάταξη γίνεται με κλήρωση ενώπιον της εφορευτικής επιτροπής.. Σε περίπτωση ισοψηφίας μεταξύ υποψηφίων για την Εξελεγκτική επιτροπή ακολουθείτε η αυτή διαδικασία που εφαρμόζεται και για τα υποψήφια μέλη του ΔΣ.

21.4.6 Το ψηφοδέλτιο δεν θεωρείται άκυρο αν φέρει λιγότερους σταυρούς από τους προβλεπόμενους. Εάν φέρει περισσότερους από τους προβλεπόμενους για κάθε όργανο τότε το ψηφοδέλτιο θεωρείται άκυρο ως προς το τμήμα (Πρόεδρος ή ΔΣ ή ΕΕ) που φέρει περισσότερους σταυρούς από τους προβλεπόμενους. Εάν δεν αναγραφεί καμία προτίμηση το ψηφοδέλτιο θεωρείται ως "λευκό". Κάθε άλλο αναγραφόμενο στοιχείο εκτός από τον σταυρό προτίμησης το καθιστά άκυρο.

**Άρθρο 22 - ΔΙΟΙΚΗΤΙΚΟ ΣΥΜΒΟΥΛΙΟ**

22.1. Σύνθεση - θητεία.

22.1.1 Το σωματείο διοικείται από Διοικητικό Συμβούλιο, που αποτελείται από πέντε (5) μέλη περιλαμβανομένου και του Προέδρου. Η θητεία του Δ.Σ. είναι τριετής χωρίς καμία δυνατότητα παράτασης σύμφωνα με τις προβλέψεις του Ν.2725/99 όπως ισχύει σήμερα και τα μέλη του εκλέγονται από τη Γενική Συνέλευση.

22.1.2 Ως μέλη του Δ.Σ. μπορούν να εκλεγούν οι υποψήφιοι από τα τακτικά μέλη που έχουν την δυνατότητα παρουσίας και ψήφου στην Γ.Σ., ανεξάρτητα υπηκοότητας ιθαγένειας ή θρησκείας, που έχουν ελεύθερη την διαχείριση της περιουσίας τους και ελεύθερη την άσκηση των πολιτικών τους δικαιωμάτων.

22.1.3 Τα μέλη του Διοικητικού Συμβουλίου είναι επανεκλέξιμα χωρίς περιορισμό.

22.2. Συγκρότηση σε σώμα.

22.2.1 Εντός οκτώ ημερών από την εκλογή του, το Δ.Σ. συνέρχεται στην πρώτη συνεδρίασή του με πρόσκληση του εκλεγέντος άμεσα από την Γ.Σ Προέδρου και εφ' όσον είναι σε πλήρη απαρτία συγκροτείται σε σώμα, εκλέγοντας, έναν Αντιπρόεδρο, τον Γενικό Γραμματέα και τον Ταμία. Η συγκρότηση σε σώμα είναι δυνατόν να πραγματοποιηθεί και την ίδια μέρα εφόσον είναι σε πλήρη απαρτία. Σε περίπτωση μη επίτευξης πλήρους απαρτίας η συγκεκριμένη συνεδρίαση για την συγκρότηση σε σώμα επαναλαμβάνεται εντός 3 ημερών. Εάν και στην νέα συνεδρίαση δεν επιτευχθεί πλήρης απαρτία τότε το ΔΣ συγκροτείται σε σώμα εφόσον παρευρίσκονται τα 3/5 των μελών του.

22.2.3 Ακολούθως παραλαμβάνουν από το απερχόμενο Δ.Σ. την διοίκηση και κάθε στοιχείο που ανήκει σ' αυτή.

22.3. Παραίτηση μελών.

22.3.1 Κάθε μέλος του Δ.Σ. μπορεί να παραιτηθεί ελεύθερα από την θέση του μέλους του Δ.Σ. και οποτεδήποτε, με μια απλή γραπτή δήλωσή του προς τον Πρόεδρο του Δ.Σ.

22.3.2 Κάθε μέλος του Δ.Σ. που κατέχει ένα από τα παραπάνω αξιώματα της παρ. 2 μπορεί να παραιτηθεί ελεύθερα από το αξίωμα αυτό και οποτεδήποτε, με γραπτή δήλωσή του προς τον Πρόεδρο και να παραμείνει απλό μέλος του Δ.Σ.

22.4. Έκπτωση.

Εκπίπτει από την ιδιότητά του ως μέλους του Δ.Σ.:

22.4.1 Όποιος παραιτηθεί ή αποβληθεί από το σωματείο,

22.4.2 Οποίος ανακληθεί από τη Γενική Συνέλευση,

22.4.3 Όποιος δεν συγκεντρώνει τα κατά το Νόμο και το Καταστατικό απαιτούμενα για την εκλογή του προσόντα, με απόφαση του Δ.Σ. και

22.4.4 Όποιος απουσιάσει αδικαιολόγητα από τρεις διαδοχικές συνεδριάσεις.

22.5. Συμπλήρωση κενών θέσεων.

22.5.1 Οι τυχόν κενές θέσεις (από οποιαδήποτε αιτία) μελών του Δ.Σ. συμπληρώνονται μέχρι τις νέες αρχαιρεσίες, από τους πρώτους δύο επιλαχόντες των αρχαιρεσιών (αναπληρωματικούς) κατά σειρά επιτυχίας.

22.5.2 Σε περίπτωση αδυναμίας συμπλήρωσης των κενών θέσεων, το Δ.Σ. συνεδριάζει εγκύρως με ελάχιστο αριθμό 3 συμβούλων έως την επόμενη Γ.Σ. που θα γίνουν συμπληρωματικές αρχαιρεσίες.

Αυτό το Δ.Σ. υποχρεούται να φέρει το θέμα της συμπληρωματικής εκλογής μελών και αναπληρωματικών του Δ.Σ. στην επόμενη τακτική Γ.Σ., χωρίς να αποκλείεται και η διενέργεια νωρίτερα, έκτακτης Γ.Σ. με αυτό το θέμα.

Εάν τα απομένοντα μέλη του Δ.Σ. είναι λιγότερα από τρία, πρέπει να γίνει αίτηση για προσωρινή διοίκηση στο πρωτοδικείο (εκουσία δικαιοδοσία)...

22.5.3 Η θητεία των εκλεγέντων μελών για την πλήρωση κενών θέσεων ακολουθεί την εναπομείνασα θητεία του αρχικού Δ.Σ.

22.6 Ανασυγκρότηση σε σώμα.

22.6.1 Σε περίπτωση των εδαφίων 22.5.1 ή 22.5.2, του παρόντος το Δ.Σ. μπορεί να προβεί σε νέα κατανομή των αξιωμάτων.

22.6.2Σε περίπτωση έκλειψης του προέδρου, τότε την θέση του καταλαμβάνει το πρώτο στη σειρά αναπληρωματικό μέλος, και το Δ.Σ. συνέρχεται εκ νέου σε σώμα σε συνεδρίαση που περιλαμβάνει αυτό το θέμα, σε συσχετισμό με τα προβλεπόμενα στο εδάφιο 22.5.2 και 22.6.1.

**Άρθρο 23 - ΑΡΜΟΔΙΟΤΗΤΕΣ - ΕΥΘΥΝΕΣ - ΑΠΑΓΟΡΕΥΣΕΙΣ ΔΙΟΙΚΗΤΙΚΟΥ ΣΥΜΒΟΥΛΙΟΥ**

23.1. Γενικές αρμοδιότητες.

23.1.1 Το Δ.Σ. διοικεί το σωματείο, διαχειρίζεται γενικά τις υποθέσεις του και διαχειρίζεται και διαθέτει (υπό τους περιορισμούς του Νόμου και του Καταστατικού) την περιουσία του.

23.1.2 Αποφασίζει έγκυρα για κάθε περίπτωση που δεν προβλέπεται από το Καταστατικό και τον Αθλητικό Νόμο και για την οποία δεν υπάρχει ειδική απόφαση της Γ. Σ.

23.2. Ειδικές αρμοδιότητες.

Ειδικότερα και ενδεικτικά, το Δ.Σ.:

23.2.1 Καταρτίζει το ετήσιο πρόγραμμα δράσης και τον ετήσιο προϋπολογισμό εσόδων και εξόδων, τα οποία υποβάλλει στη Γ. Σ. προς έγκριση, μαζί με την ετήσια έκθεση πεπραγμένων, τον ετήσιο ισολογισμό και τον ετήσιο διαχειριστικό απολογισμό,

23.2.2 Αποφασίζει τη λήψη κάθε πρόσφορου κατά την κρίση του, μέτρου, για την πραγμάτωση των σκοπών.

23.2.3 Εποπτεύει την τήρηση του Καταστατικού, και των Εσωτερικών Κανονισμών και την εκτέλεση των αποφάσεων της Γ. Σ.,

23.2.4 Διορίζει και παύει το διοικητικό (υπαλληλικό) προσωπικό.

23.2.5 Ασκεί την πειθαρχική εξουσία για τα μέλη και τους αθλητές του σωματείου

23.2.6 Ασκεί όλες τις άλλες, κατά τον Νόμο και το Καταστατικό, αρμοδιότητές του.

23.3. Ανάθεση αρμοδιοτήτων.

Το Δ.Σ. μπορεί να αναθέτει την άσκηση αρμοδιοτήτων του ή και συγκεκριμένων έργων σε ένα ή περισσότερα μέλη του, ή / και σε μέλη του σωματείου.

23.4. Ευθύνες.

23.4.1 Τα μέλη του Δ.Σ. είναι προσωπικά και αλληλέγγυα συνυπεύθυνα για την εκπλήρωση των διοικητικών και διαχειριστικών αρμοδιοτήτων και καθηκόντων τους. Δεν ευθύνονται όμως για αποφάσεις του Δ.Σ., που λήφθηκαν σε συνεδρίαση από την οποία απουσίαζαν ή παρόντες διαφώνησαν, εφ' όσον στην τελευταία αυτή περίπτωση, η διαφωνία τους βεβαιώνεται από τα πρακτικά της συνεδρίασης. Η απουσία υπογραφής δεν στοιχειοθετεί διαφωνία. Επίσης δεν ευθύνονται για πράξεις μέλους του Δ.Σ. το οποίο ενήργησε μονομερώς, χωρίς αντίστοιχη απόφαση.

23.4.2 Μέλος που παραιτείται δεν απαλλάσσεται και από τις ευθύνες του μέχρι την ημερομηνία της παραιτήσεώς του.

23.4.3 Τα αναπληρωματικά μέλη είναι υπόλογα μόνο για την θητεία τους ως τακτικά μέλη στο Δ.Σ.

23.5. Απαγορεύσεις.

23.5.1 Τα μέλη του Δ.Σ. δεν μπορούν να παρέχουν εξαρτημένη εργασία στο σωματείο με αμοιβή ή να συνάπτουν συμφωνίες που συνεπάγονται λήψη αμοιβής για προσφορά υπηρεσιών που αποβλέπουν στην επίτευξη κέρδους με την ανάληψη έργου, προμήθεια ή οποιασδήποτε άλλης παροχής προς το σωματείο.

Απαγορεύεται στο Δ.Σ. του σωματείου να συνάπτει συμβάσεις εργασίας, ανεξαρτήτων υπηρεσιών, έργου, προμηθειών ή οποιεσδήποτε άλλες συμβάσεις με οικονομικό αντάλλαγμα, με μέλη του Δ.Σ., με τις συζύγους, τα τέκνα, τους γονείς και τα αδέλφια τους ή με νομικά πρόσωπα στα οποία μετέχουν τα προαναφερόμενα πρόσωπα. Η παράβαση της διάταξης αυτής συνεπάγεται την έκπτωση των μελών του Δ.Σ. που έλαβαν τη σχετική απόφαση. Η έκπτωση ενεργείται με απόφαση του αρμόδιου δικαστηρίου.

23.5.2 Η ιδιότητα του μέλους του Δ.Σ. είναι τιμητική και άμισθη. Στα μέλη του Δ.Σ., όταν μετακινούνται εκτός του τόπου της μόνιμης κατοικίας τους για προσφορά οποιασδήποτε υπηρεσίας στο σωματείο, επιτρέπεται να καταβάλλονται έξοδα κίνησης, διαμονής και διατροφής

23.5.3 Επιτρέπονται προσωρινές ταμειακές διευκολύνσεις προς το αθλητικό σωματείο από μέλη του διοικητικού του συμβουλίου, για την αντιμετώπιση επειγουσών αναγκών.

**Άρθρο 24 - ΛΕΙΤΟΥΡΓΙΑ ΔΙΟΙΚΗΤΙΚΟΥ ΣΥΜΒΟΥΛΙΟΥ**

24.1. Συνεδριάσεις.

24.1.1 Το Δ.Σ. συνέρχεται τακτικά μεν μια φορά ανά τρίμηνο, με πρόσκληση του Προέδρου, έκτακτα δε όποτε το κρίνει αναγκαίο ο Πρόεδρος ή μετά από έγγραφη αίτηση τριών από τα μέλη του, που θα περιλαμβάνει τα θέματα της συνεδρίασης. Οι προσκλήσεις για έκτακτη σύγκληση, του Δ.Σ. πρέπει να αναγράφουν απαραίτητα τα θέματα και να αποστέλλονται δύο τουλάχιστον ημέρες πριν την οριζόμενη συνεδρίαση. Η αποστολή της πρόσκλησης είναι δυνατόν να γίνει με το ταχυδρομείο ή με αποστολή fax ή με email ή με SMS ή με οποιοδήποτε άλλο πρόσφορο ηλεκτρονικό μέσο είναι διαθέσιμο με την προϋπόθεση ότι είναι δυνατή η απόδειξη αποστολής και λήψης.

24.1.2 Στις συνεδριάσεις επιτρέπεται να παρίστανται και τα αναπληρωματικά μέλη χωρίς να προσμετρώνται για την απαρτία, και χωρίς δικαίωμα ψήφου.

24.1.3 Μπορούν επίσης να προσκληθούν και τρίτοι ως παρατηρητές ή για να απαντήσουν σε ερωτήσεις του Δ.Σ. ή μέλη παραπεμπόμενα για πειθαρχικό παράπτωμα. Τα άτομα αυτά δεν μπορούν να παρευρίσκονται στην αίθουσα πριν κληθούν να εισέλθουν ή αφού τους ζητηθεί να αποχωρήσουν.

24.1.4. Το Δ.Σ. βρίσκεται σε απαρτία, εφ' όσον παρίστανται τουλάχιστον τρία από τα μέλη του απαραίτητα δε ένας από τους: "Πρόεδρο", "Αντιπρόεδρο", "Γενικό Γραμματέα". Δεν ισχύει η εκπροσώπηση με εξουσιοδότηση. Στην περίπτωση που το Δ.Σ. συνεδριάζει «δια περιφοράς» του βιβλίου πρακτικών, ως παρόντα θεωρούνται τα μέλη που υπέγραψαν το πρακτικό.

24.1.5 Ο τόπος που συνέρχεται η διοίκηση με φυσική παρουσία δεν είναι απαραίτητο να συμπίπτει με την έδρα του σωματείου.

24.3. Αποφάσεις.

24.3.1 Οι δυνατότητες των μελών του Δ.Σ. να ψηφίσουν για ένα θέμα είναι οι αναφερόμενες στο άρθρο 20, παρ 4.

24.3.2 Για τη λήψη αποφάσεων, απαιτείται απόλυτη πλειοψηφία των παρόντων~~,~~ εκτός αν ορίζεται αλλιώς σε άλλο άρθρο του παρόντος καταστατικού.

24.3.3 Σε προσωπικά θέματα ή σε περίπτωση που ζητηθεί από ένα μέλος, η ψηφοφορία γίνεται μυστική.

24.3.4 Σε περίπτωση ισοψηφίας, επί φανερής ψηφοφορίας, υπερισχύει η γνώμη που απέσπασε την ψήφο του Προεδρεύοντος.

24.4. Πρακτικά.

24.4.1 Τα πρακτικά των συνεδριάσεων του Δ.Σ. τηρούνται από τον Γενικό Γραμματέα, καταχωρούνται στο ειδικό βιβλίο και υπογράφονται από τα μέλη που ήταν παρόντα. Επίσης πρέπει να υπογραφούν και από τα μέλη που ήταν απόντα, ένδειξη ότι «έλαβαν γνώση». Αν απουσιάζει ο Γεν. Γραμματέας τα παρόντα μέλη ορίζουν να κάνει χρέη "πρακτικογράφου" ένα από αυτά.

24.4.2 Σε περίπτωση που μέλος διαφωνεί με την αναγραφή των πρακτικών μπορεί να το σημειώσει δίπλα στην υπογραφή του.

24.4.3 Επίσημα αντίγραφα ή αποσπάσματα των πρακτικών εκδίδει ο Πρόεδρος ή ο Γενικός Γραμματέας.

**Άρθρο 25 - ΠΡΟΕΔΡΟΣ ΚΑΙ ΑΝΤΙΠΡΟΕΔΡΟΣ ΔΙΟΙΚΗΤΙΚΟΥ ΣΥΜΒΟΥΛΙΟΥ**

25.1. Αρμοδιότητες.

Ο Πρόεδρος :

25.1.1 Εκπροσωπεί το σωματείο ενώπιον κάθε Δικαστικής ή άλλης Διοικητικής Αρχής, όπως και έναντι κάθε τρίτου φυσικού ή νομικού προσώπου,

25.1.2 Συγκαλεί και διευθύνει τις συνεδριάσεις του Δ.Σ., θέτει τα θέματα σε ψηφοφορία και υπογράφει τα πρακτικά των συνεδριάσεων,

25.1.3 Υπογράφει μαζί με τον Γ.Γ. τα εξερχόμενα έγγραφα,

25.1.4 Υπογράφει μαζί με τον Ταμία όλα τα έγγραφα που προβλέπονται για την οικονομική διαχείριση του σωματείου.

25.2. Αναπλήρωση.

Τον Πρόεδρο, σε περίπτωση απουσίας ή κωλύματος, όπως και μέχρι την ανασύνθεση του Δ.Σ. σε περίπτωση αποχωρήσεως ή θανάτου, αναπληρώνει ο Αντιπρόεδρος και αυτόν το πρεσβύτερο μέλος του Δ.Σ.

**Άρθρο 26 - ΓΕΝΙΚΟΣ ΓΡΑΜΜΑΤΕΑΣ**

26.1. Αρμοδιότητες.

Ο Γενικός Γραμματέας :

26.1.1 Παρακολουθεί και ελέγχει τις Υπηρεσίες του σωματείου, τις οποίες κατευθύνει με την βοήθεια του διοικητικού - υπαλληλικού - προσωπικού.

26.1.2 Επιμελείται την εφαρμογή του Καταστατικού και των Εσωτερικών Κανονισμών.

26.1.3 Επιμελείται την τήρηση των πρακτικών των συνεδριάσεων του Δ.Σ., των βιβλίων που υποχρεωτικά τηρούνται και του αρχείου μελών και αθλητών (εκτός των λογιστικών και ταμειακών βιβλίων) .

26.1.4 Επιμελείται την φύλαξη της σφραγίδας του σωματείου και

26.1.5 Επιμελείται την διεξαγωγή της αλληλογραφίας την οποία και υπογράφει μαζί με τον Πρόεδρο.

26.2. Αναπλήρωση.

Τον Γενικό Γραμματέα, σε περίπτωση απουσίας ή κωλύματος, όπως και μέχρι την ανασύνθεση του Δ.Σ. σε περίπτωση αποχωρήσεως ή θανάτου, αναπληρώνει ένα από τα άλλα μέλη του Δ.Σ. που εκλέγεται από αυτό.

**Άρθρο 27 - ΤΑΜΙΑΣ**

27.1. Αρμοδιότητες.

Ο Ταμίας:

27.1.1 Έχει την ευθύνη διαφύλαξης της περιουσίας του σωματείου,

27.1.2 Εκτελεί τον ετήσιο προϋπολογισμό και διαχειρίζεται με προσωπική ευθύνη του το Ταμείο του σωματείου,

27.1.3 Εισπράττει χρήματα από οποιοδήποτε φυσικό ή νομικό πρόσωπο, καθώς και από Δημόσια, Δημοτικά ή Κοινοτικά Ταμεία, Τράπεζες, Οργανισμούς κ.λ.π., εκδίδοντας και τις σχετικές αποδείξεις είσπραξης,

27.1.4 Αναλαμβάνει τα κατατεθειμένα στις Τράπεζες χρήματα του σωματείου, υπογράφοντας τα σχετικά αποδεικτικά ανάληψης,

27.1.5 Προβαίνει σε πληρωμές με βάση τις αποφάσεις τους Δ.Σ.,

27.1.6 Διαχειρίζεται το web banking για τους τραπεζικούς λογαριασμούς που διατηρεί το σωματείο,

27.1.6 Συνυπογράφει με τον Πρόεδρο τα σχετικά παραστατικά,

27.1.7 Μεριμνά για την κατάθεση των χρημάτων του σωματείου στις Τράπεζες, τα οποία δεν είναι αναγκαία για την αντιμετώπιση των καθημερινών συναλλαγών και κάθε ταμειακού υπολοίπου πέρα από το οριζόμενο κάθε φορά από το Δ.Σ. όριο.

27.1.8 Επιμελείται την τήρηση των λογιστικών και ταμειακών βιβλίων του σωματείου και

27.1.9 Υποβάλλει στο Δ.Σ. προς έγκριση, τις μηνιαίες εκθέσεις για την χρηματική κατάσταση του Ταμείου και τα σχέδια του ετήσιου προϋπολογισμού, του ετήσιου ισολογισμού και του ετήσιου διαχειριστικού απολογισμού.

27.2. Αναπλήρωση.

Τον Ταμία, σε περίπτωση απουσίας ή κωλύματος, όπως και μέχρι την ανασύνθεση του Δ.Σ. σε περίπτωση αποχωρήσεως ή θανάτου, αναπληρώνει ένα από τα άλλα μέλη του Δ.Σ. που εκλέγεται από αυτό.

**Άρθρο 28 - ΕΞΕΛΕΓΚΤΙΚΗ ΕΠΙΤΡΟΠΗ**

28.1. Σύνθεση.

28.1.1 Η Εξελεγκτική επιτροπή του σωματείου είναι τριμελής. Το πλειοψήφησαν μέλος της την συγκαλεί σε πρώτη συνεδρίαση, οπότε εκλέγει τον Πρόεδρό της, ο οποίος και διευθύνει τις εργασίες της. Τα μέλη της Ε.Ε. δεν μπορούν να είναι ταυτόχρονα και μέλη του Δ.Σ..

28.2. Εκλογή.

28.2.1 Η Εξελεγκτική Επιτροπή εκλέγεται από την Γενική Συνέλευση την ίδια ημέρα κατά την οποία διενεργείται η εκλογή του Δ.Σ., και η θητεία της είναι ίδια με αυτή του Δ.Σ..

28.2.2 Μαζί με τα τρία τακτικά μέλη της Ε.Ε. η Γενική Συνέλευση εκλέγει και έως ένα αναπληρωματικό που αναπληρώνει οποιοδήποτε τακτικό μέλος της σε περίπτωση θανάτου, απουσίας ή κωλύματος.

28.2.3 Η Εξελεγκτική Επιτροπή ενεργεί εγκύρως με δύο μέλη της, έως την εκλογή νέου και αναπληρωματικού όπως προβλέπεται για το Δ.Σ. στα εδάφια 22.5 και 22.6 . .

28.3. Αρμοδιότητες.

28.3.1 Η Εξελεγκτική Επιτροπή παρακολουθεί και ελέγχει την οικονομική διαχείριση του σωματείου δηλαδή τα πραγματοποιθέντα έσοδα και τις πηγές τους, τις πραγματοποιηθείσες δαπάνες κ.λ.π.. ιδίως δε αν αυτές συμφωνούν με τις διατάξεις του Νόμου, του Καταστατικού ή τις αποφάσεις της Γενικής Συνέλευσης.

28.3.2 Η Εξελεγκτική Επιτροπή έχει το δικαίωμα για την άσκηση των καθηκόντων της να λαμβάνει γνώση όλων των περί της οικονομικής κατάστασης του σωματείου στοιχείων, των πρακτικών και των συνεδριάσεων του Δ.Σ. και της Γενικής Συνέλευσης, της αλληλογραφίας, του αρχείου γενικά και του υπολοίπου του ταμείου. Το Δ.Σ. οφείλει να θέτει στην διάθεση της Ε. Ε. τα στοιχεία αυτά μέσα σε τρείς μέρες.

28.4. Έκθεση.

28.4.1 Η Εξελεγκτική Επιτροπή υποβάλλει στην τακτική Γενική Συνέλευση γραπτή έκθεση περί της οικονομικής διαχείρισης του σωματείου, κατά το προηγούμενο οικονομικό έτος. Η Γενική Συνέλευση δεν μπορεί να αποφασίσει έγκυρα περί του ετήσιου ισολογισμού και του ετήσιου διαχειριστικού απολογισμού του Δ.Σ., χωρίς την έκθεση αυτή της Εξελεγκτική Επιτροπής.

28.4.2 Η Εξελεγκτική Επιτροπή έχει το δικαίωμα και την υποχρέωση να κοινοποιήσει έκθεσή της απ' ευθείας στα μέλη, οποτεδήποτε θεωρεί ότι διακινδυνεύουν άμεσα τα συμφέροντα του σωματείου.

**Άρθρο 29 - ΕΣΩΤΕΡΙΚΟΙ ΚΑΝΟΝΙΣΜΟΙ**

29.1. Θέματα που ανάγονται αποκλειστικά στην εσωτερική λειτουργία του σωματείου και των υπηρεσιών του, ρυθμίζονται με εσωτερικούς κανονισμούς που εγκρίνονται και τροποποιούνται ή καταργούνται από το Δ.Σ. Τα ανωτέρω διεκπεραιώνονται από την Γ.Σ. μόνο εφ’ όσον αυτό απαιτείται από τον Νόμο, ή τα προωθήσει προς τούτο το Δ.Σ.

**Άρθρο 30 - ΔΥΝΑΤΟΤΗΤΑ ΛΕΙΤΟΥΡΓΙΑΣ ΣΩΜΑΤΕΙΟΥ ΕΞ ΑΠΟΣΤΑΣΕΩΣ**

30.1 Συνεδριάσεις Διοικητικού Συμβουλίου

Είναι δυνατόν οι συνεδριάσεις του Δ.Σ. να γίνονται εξ αποστάσεως με χρήση ηλεκτρονικών μέσων ευρέως διαδεδομένων. Σε αυτή την περίπτωση εφαρμόζονται και ισχύουν όλες οι σχετικές διατάξεις που προβλέπονται και ισχύουν από το Καταστατικό και τους νόμους για συνεδριάσεις με φυσική παρουσία. Επίσης είναι δυνατή η λήψη έγκυρων αποφάσεων, «δια περιφοράς» και υπογραφής του βιβλίου πρακτικών.

30.2 Σύγκλιση Γενικής Συνέλευσης

Είναι δυνατόν και οι Γενικές Συνελεύσεις να γίνονται εξ αποστάσεως με χρήση ηλεκτρονικών μέσων ευρέως διαδεδομένων. Και σε αυτή την περίπτωση εφαρμόζονται και ισχύουν όλες οι σχετικές διατάξεις που προβλέπονται και ισχύουν από το Καταστατικό ή τους νόμους για τις Γενικές Συνελεύσεις με φυσική παρουσία.

30.3 Αρχαιρεσίες εξ αποστάσεως

Εφόσον η Γενική Συνέλευση πραγματοποιηθεί εξ αποστάσεως και μεταξύ των θεμάτων της Ημερησίας Διάταξης προβλέπονται ψηφοφορίες ή αρχαιρεσίες, είναι δυνατόν και αυτές να γίνουν εξ αποστάσεως. Στην περίπτωση αυτή το σύστημα που θα χρησιμοποιηθεί θα πρέπει να είναι εγκεκριμένο ή προτεινόμενο από την ΓΓΑ και να ακολουθηθούν οι σχετικές προβλέψεις για την ταυτοποίηση των συμμετεχόντων στις ψηφοφορίες ή στις αρχαιρεσίες, που εκδίδονται και αυτές από την ΓΓΑ.

**ΚΕΦΑΛΑΙΟ Δ'**

**Άρθρο 31 - ΠΟΡΟΙ**

31.1 Πόροι του σωματείου είναι:

31.1.1 Τα δικαιώματα εγγραφής, επανεγγραφής και οι συνδρομές των μελών.

31.1.2 Οι οικειοθελείς, και οι τακτικές / έκτακτες εισφορές των μελών.

31.1.3. Τα δικαιώματα χρήσης των αθλητικών χώρων του σωματείου.

31.1.4 Το αντίτιμο για τις υπηρεσίες εκμάθησης των αεραθλημάτων.

31.1.5 Εισπράξεις από εορτές, εκθέσεις και από πωλήσεις εκδόσεων (περιοδικών, βιβλίων, κατασκευαστικών σχεδίων και εν γένει εντύπων) και άλλων επικοινωνιακών μέσων (ταινιών βίντεο κ.λ.π.).

31.1.6 Δωρεές και κληροδοσίες εν ζωή ή αιτία θανάτου.

31.1.7 Ετήσιες συνδρομές ή οποιασδήποτε φύσεως καταβολές και επιχορηγήσεις από Υπουργεία, οργανισμούς Ιδιωτικού ή Δημοσίου Δικαίου, Αεροπορικές Ενώσεις και Σωματεία, την ΕΛ.Α.Ο., την Υπηρεσία Πολιτικής Αεροπορίας, την Γενική Γραμματεία Αθλητισμού, την Γενική Γραμματεία Νέας Γενιάς, την Ελληνική Ολυμπιακή Επιτροπή κ.λ.π.

**Άρθρο 32 - ΟΙΚΟΝΟΜΙΚΟ ΕΤΟΣ**

32.1 Οικονομικό έτος είναι το ημερολογιακό έτος.

**Άρθρο 33 - ΒΙΒΛΙΑ**

33.1. Το σωματείο τηρεί τα εξής βιβλία:

33.1.1 Βιβλίο Μητρώου Μελών

33.1.2 " Πρωτοκόλλου Αλληλογραφίας

33.1.3 " Πρακτικών συνεδριάσεων Δ.Σ.

33.1.4 ‘’ Πρακτικών Γενικών Συνελεύσεων

33.1.5 " Ταμείου (εσόδων - εξόδων)

33.1.6 " Απογραφών και Διαχειρίσεως Περιουσίας

33.2 Το Δ.Σ. μπορεί να καθορίζει τον αριθμό και το είδος των βιβλίων που τηρούνται, σύμφωνα πάντα με τον Νόμο. Τα παραπάνω βιβλία είναι δυνατόν να τηρούνται και μηχανογραφικά σύμφωνα πάντα με τις προβλέψεις του Νόμου αλλά και της οικείας Περιφέρειας, η οποία υποχρεωτικά θεωρεί τα βιβλία πριν από την χρήση τους.

**Άρθρο 34 - ΚΤΗΣΗ, ΔΙΑΧΕΙΡΙΣΗ ΚΑΙ ΔΙΑΘΕΣΗ ΠΕΡΙΟΥΣΙΑΣ**

34.1 Κτήση.

Για να αποκτήσει το σωματείο ακίνητη περιουσία, απαιτείται προηγούμενη έγκριση της Γενικής Συνέλευσης. Κληροδοσίες και κληρονομιές προς το σωματείο γίνονται δεκτές πάντοτε επ' ωφελεία απογραφής. Για αποδοχή από το σωματείο κληροδοσίας ή δωρεάς υπό τρόπο, απαιτείται προηγούμενη έγκριση της Γενικής Συνέλευσης. Απαγορεύεται η αποδοχή ανώνυμων δωρεών.

34.2 Διαχείριση.

Απαγορεύεται εκμετάλλευση της περιουσίας του σωματείου που συνεπάγεται την ανάμιξή της σε κερδοσκοπική επιχείρηση.

34.3 Διάθεση.

Απαγορεύεται η διάθεση της περιουσίας του σωματείου για σκοπούς διάφορους από αυτούς που προβλέπει το Καταστατικό.

34.4 Διαθέσιμο Ταμείου.

Χρήματα του σωματείου που υπερβαίνουν το ποσό που ορίζει το Δ.Σ., κατατίθενται στις οριζόμενες από το Δ.Σ. αναγνωρισμένες Τράπεζες και σε λογαριασμό που είναι στο όνομα του σωματείου.

**Άρθρο 35 - ΕΚΚΑΘΑΡΙΣΗ**

35.1 Εκκαθάριση.

Όταν διαλυθεί το σωματείο τίθεται υπό εκκαθάριση και θεωρείται ότι υπάρχει μόνο γι' αυτόν τον σκοπό. Κατά το στάδιο της εκκαθάρισης, κάθε έγγραφο του σωματείου αναφέρει υποχρεωτικά ότι τελεί υπό εκκαθάριση.

35.2 Εκκαθαριστές.

Μετά την απόφαση της Γενικής Συνέλευσης για την διάλυση του σωματείου, εκλέγονται τρεις εκκαθαριστές, οι οποίοι, αποφασίζοντας κατά πλειοψηφία, προβαίνουν στην εκκαθάριση της περιουσίας του σωματείου, σύμφωνα με τον Νόμο.

35.3 Περιουσία μετά την εκκαθάριση.

Μετά την εκκαθάριση το καθαρό κεφάλαιο καθώς και η λοιπή ακίνητη περιουσία περιέρχονται στην Γενική Γραμματεία Αθλητισμού.

**Άρθρο 36 - ΣΥΓΧΩΝΕΥΣΗ**

36.1Το σωματείο ή τμήματα αυτού είναι δυνατόν να συγχωνευθούν με άλλα σωματεία ή τμήματα αυτών σύμφωνα με τις διατάξεις του άρθρου 9 του Ν. 2725/99 και της Υπουργικής Απόφασης 2573/99.**ΚΕΦΑΛΑΙΟ Ε'**

**Άρθρο 37 - ΕΥΘΥΝΗ ΤΟΥ ΣΩΜΑΤΕΙΟΥ**

37.1 Το σωματείο δεν φέρει ευθύνη για τυχόν αμέλεια από τα μέλη του Δ. Σ. ή από πρόσωπα που ενεργούν για λογαριασμό του, ή από τα μέλη του ή αθλητές του κατά τις διενεργούμενες πτήσεις των αεραθλητικών μέσων για άσκηση, προπόνηση, η συμμετοχή σε οργανωμένες επιδείξεις και αγώνες.

**Άρθρο 38 - ΑΝΑΓΝΩΡΙΣΗ ΑΛΛΩΝ ΦΟΡΕΩΝ**

38.1 Το σωματείο υπάγεται στην δύναμη των σωματείων της ΕΛ.Α.Ο. την οποία αναγνωρίζει και ως εκπρόσωπο της FAI για την Ελλάδα

38.2 Το σωματείο είναι δυνατόν να υπαχθεί:

38.2.1 Στον έλεγχο της Γενικής Γραμματείας Αθλητισμού εφ' όσον οι νόμοι ή οι διατάξεις αναφέρουν οτιδήποτε σχετικό, ή / και

38.2. 2 Σε οποιονδήποτε φορέα που υφίσταται ή ήθελε δημιουργηθεί με σκοπό την προαγωγή του αεραθλητισμού.

**Άρθρο 39 - ΣΦΡΑΓΙΔΑ ΚΑΙ ΣΗΜΑ**

39.1 Το Σήμα του σωματείου είναι .....................................................................

39.2 Η Σφραγίδα του σωματείου είναι όμοια με το σήμα του.

**Άρθρο 40 - ΟΡΙΣΜΟΙ ΚΑΙ ΣΥΝΤΟΜΟΓΡΑΦΙΕΣ**

Για την σωστή ερμηνεία του παρόντος καταστατικού δίδονται οι παρακάτω ερμηνείες στις συντετμημένες γραφές και λοιπές λέξεις :

40.1. ΕΛ.Α.Ο. = Ελληνική Αεραθλητική Ομοσπονδία

40.2 Δ.Σ.= Διοικητικό Συμβούλιο του σωματείου

40.3 Γ.Σ. = Γενική Συνέλευση του σωματείου

40.4 Ε.Ε. = Εξελεγκτική Επιτροπή του σωματείου

40.5 Αεραθλητικό μέσο = Οτιδήποτε αναφέρεται ή περιγράφεται στους κανονισμούς ή περιγραφές της Διεθνούς Αεροναυτικής Ομοσπονδίας (FAI)

40.6 Αεραθλητικό Κέντρο = Ειδικός Χώρος εξάσκησης αεραθλημάτων

40.7 FAI = Federation Aeronautique Internationale – Διεθνής Αεροναυτική Ομοσπονδία

**Άρθρο 41 - ΜΕΤΑΒΑΤΙΚΕΣ ΔΙΑΤΑΞΕΙΣ**

(το άρθρο αυτό δεν είναι υποχρεωτικό. Μπορεί να συμπληρωθεί στην περίπτωση που το Δ.Σ. ή/και η Γ.Σ. θα ήθελαν να προσθέσουν μεταβατικές διατάξεις).

**Άρθρο 41 - ΤΕΛΙΚΕΣ ΔΙΑΤΑΞΕΙΣ (**42 αν προστεθεί άρθρο για μεταβατικές διατάξεις**)**

## 41.1 Οτιδήποτε δεν προβλέπεται από το παρόν καταστατικό ρυθμίζεται και διέπεται από την ισχύουσα περί αθλητικών σωματείων νομοθεσία και από τις οικείες διατάξεις του Αστικού Κώδικα, οι διατάξεις των οποίων είναι ισχυρότερες και προέχουν αυτών του καταστατικού.

## 41.2 Το παρόν Καταστατικό μετά την τροποποίηση του περιέχει 41 (42) άρθρα. Συζητήθηκε και εγκρίθηκε από την Έκτακτη Γενική Συνέλευση της ΗΗ/ΜΜ/ΕΕ που συvεκλήθει, για τov σκοπό αυτό, και θα ισχύσει, όπως ακριβώς τροποποιήθηκε από την στιγμή της εγγραφής των τρoπoπoιήσεωv στα αρμοδίως τηρούμενά βιβλία τωv σωματείων του Πρωτοδικείου ΧΧΧΧΧ.